

VLADA REPUBLIKE HRVATSKE

Zagreb, 1. srpnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo zdravstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Izvješće o učincima provedbe mjera iz Zakona o zaštiti pučanstva od zaraznih bolesti tijekom epidemije bolesti Covid-19 uzrokovane virusom SARS-COV-2 u Republici Hrvatskoj, za razdoblje od 16. siječnja do 31. svibnja 2021. - provedba Zaključka Hrvatskoga sabora |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

**IZVJEŠĆE O UČINCIMA PROVEDBE MJERA IZ ZAKONA O ZAŠTITI PUČANSTVA OD ZARAZNIH BOLESTI TIJEKOM EPIDEMIJE BOLESTI**

**COVID-19 UZROKOVANE VIRUSOM SARS-COV-2 U REPUBLICI HRVATSKOJ,**

**ZA RAZDOBLJE OD 16. SIJEČNJA DO 31. SVIBNJA 2021.**

**Zagreb, srpanj 2021.**

**UVOD**

Izvješće o učincima provedbe mjera iz Zakona o zaštiti pučanstva od zaraznih bolesti[[1]](#footnote-1) tijekom epidemije bolesti COVID-19 uzrokovane virusom SARS-CoV-2 (u daljnjem tekstu: bolest COVID-19) u Hrvatskoj obuhvaća razdoblje od 16. siječnja 2021. do 31. svibnja 2021.

Izvješće obuhvaća aktivnosti koje je poduzimala Vlada, Stožer civilne zaštite Republike Hrvatske, državna tijela, jedinice područne (regionalne) samouprave, jedinice lokalne samouprave i pravne osobe s javnim ovlastima, radi zaštite javnozdravstvenog interesa, odnosno provedbu mjera i postupaka koji su usmjereni na zaštitu zdravlja pučanstva na području Hrvatske uslijed epidemije bolesti COVID-19.

Nakon intenzivnog drugog vala epidemije koji je zahvatio Europu, a koji je svoj maksimum u Hrvatskoj dosegao u prosincu 2020., uslijedio je period manjeg intenziteta koji je potrajao sve do početka trećeg vala koji je u Hrvatskoj započeo krajem veljače i početkom ožujka 2021. godine.

Prema podacima objavljenim od strane Europskog centra za sprječavanje i suzbijanje bolesti, trenutna epidemiološka situacija u zemljama EU/EEA je sljedeća:

Do kraja 19. tjedna 2021. 14-dnevna stopa novo prijavljenih slučajeva u EU/EEA iznosi 224,4/100.000 stanovnika (raspon zemalja: 25,3-577,4). Stopa pada zadnjih šest tjedana te je pala sa 741,7 kolika je bila u 16. tjednu 2021. na 111,5 koliko iznosi u 21. tjednu 2021. Dakle, Republika Hrvatska se nalazila među zemljama s visokom stopom, ali padajućeg trenda.

Među 15 zemalja u kojima je udio pozitivnih među testiranim visok (najmanje 3 %), dvije zemlje (Nizozemska i Slovačka) bilježe porast udjela pozitivnih u 18. tjednu u odnosu na 17. tjedan. Udio pozitivnih među testiranim stabilan je ili se smanjuje u 13 zemalja (Belgiji, Bugarskoj, Hrvatskoj, Francuskoj, Italiji, Latviji, Litvi, Poljskoj, Rumunjskoj, Španjolskoj i Švedskoj).

14-dnevna stopa umrlih u EU/EEA iznosi 45.6/1.000.000 (raspon zemalja: 1,9-133,6). Ta je stopa padala sve do 10. tjedna 2021., blago rasla od 11. do 16. tjedna nakon čega se opet primjećuje pad stope smrtnosti u zemljama EU/EEA. Republika Hrvatska se nalazi među zemljama u kojima se primjećuje blagi trend pada stope umrlih, ali nakon perioda kada je broj umrlih bio dnevno gotovo stabilan trend ove stope ili trend pada.

**ZAKON O ZAŠTITI PUČANSTVA OD ZARAZNIH BOLESTI**

Zakonom o zaštiti pučanstva od zaraznih bolesti koji je Hrvatski sabor donio na sjednici održanoj 13. srpnja 2007., i koji je izmijenjen i dopunjen 2008., 2009., 2017., 2018. te 2020. godine, utvrđene su zarazne bolesti čije je sprječavanje i suzbijanje od interesa za državu, kao i mjere za zaštitu pučanstva od zaraznih bolesti.

Zakonom o izmjenama i dopunama Zakona o zaštiti pučanstva od zaraznih bolesti iz travnja 2020. propisano je sljedeće:

* odluku o proglašenju epidemije zarazne bolesti donosi Vlada, dok je ministar zdravstva ovlašten za donošenje odluke o proglašenju opasnosti od epidemije zarazne bolesti
* dopunjen je popis zaraznih bolesti sadržanih u odgovarajućim zakonskim odredbama novom zaraznom bolešću COVID-19
* poboljšano je postojeće uređenje mjere "izolacije u stanu"
* sigurnosne mjere iz članka 47. stavka 2. Zakona koje naređuje ministar zdravstva i Stožer civilne zaštite Republike Hrvatske objavljuju se u "Narodnim novinama"
* uređen je opći institucionalni model upravljanja krizom u situaciji kada Svjetska zdravstvena organizacija proglašava globalnu pandemiju, a Hrvatska istodobno proglašava epidemiju tako da se cjelokupni državni teritorij smatra "ugroženim" i/ili "zaraženim" područjem
* propisane su dodatne ovlasti nadležnim sanitarnim inspektorima u provedbi nadzora nad provedbom mjera za zaštitu pučanstva od zaraznih bolesti.

S obzirom na epidemiološku situaciju i, radi što učinkovitijeg sprječavanja i suzbijanja širenja bolesti COVID-19, izmjenom i dopunama Zakona iz prosinca 2020. uvedene su nove sigurnosne mjere za sprječavanje i suzbijanje zaraznih bolesti, i to sigurnosna mjera obveze pravilnog nošenja maske za lice ili medicinske maske, sigurnosna mjera zabrane ili ograničenja održavanja javnih događanja i/ili okupljanja te sigurnosna mjera zabrane ili ograničenja održavanja privatnih okupljanja.

Osim toga, izmjenom i dopunama Zakona iz prosinca 2020. uređuje se da kada je proglašena epidemija zarazne bolesti ili opasnost od epidemije zarazne bolesti, za koju je i Svjetska zdravstvena organizacija proglasila pandemiju, odnosno epidemiju ili opasnost od nje te da nadzor nad provedbom sigurnosnih mjera za zaštitu pučanstva od zaraznih bolesti obavljaju i policijski službenici, inspektori tijela državne uprave nadležnog za civilnu zaštitu, inspektori Državnog inspektorata te inspektori drugih tijela državne uprave u okviru svoje nadležnosti.

Zakonom o zaštiti pučanstva od zaraznih bolesti omogućeno je djelotvorno upravljanje krizom u situaciji pandemije, odnosno epidemije zarazne bolesti COVID-19, te njeno učinkovito suzbijanje radi zaštite života i zdravlja ljudi.

**UČINCI PROVEDBE MJERA IZ ZAKONA O ZAŠTITI PUČANSTVA OD ZARAZNIH BOLESTI NA PODRUČJU ZDRAVSTVA**

**Priprema i odgovor zdravstvenog sustava**

Zdravstveni sustav nastavio je s intenzivnim aktivnostima u odnosu na epidemiju, uključujući reorganizaciju i žurni odgovor na njezin tijek, povećanja i smanjenja broja oboljelih i hospitaliziranih, ali i brigu o kontinuitetu poslovanja u uobičajenim djelatnostima pružanja zdravstvene zaštite ne-COVID pacijentima. Potencijalno su se razmatrale moguće posljedice za stanovništvo, kao što su visoka razina smrtnosti te utjecaj na socijalno i ekonomsko funkcioniranje zajednice. Od samih početaka krizno upravljanje epidemijom bolesti COVID-19 temeljilo se na četiri skupine aktivnosti koje obuhvaćaju područje prevencije, pripravnosti, odgovora i oporavaka.

U izvještajnom razdoblju strateški ciljevi upravljanja epidemijom bili su fokusirani na sve segmente provedbe cijepljenja uz nastavak provođenja aktivnosti vezanih uz identifikaciju, nadzor i praćenje slučajeva te liječenje COVID-19 bolesnika s težom kliničkom slikom.

Određeni su sljedeći strateški ciljevi:

* nastavak provođenja testiranja prema zadanim nacionalnim kriterijima jednakim intenzitetom kao i u ranijim periodima epidemije
* provođenje nadzora i praćenja zaraženih osoba i njihovih kontakata kroz mrežu epidemioloških timova jednako učinkovito kao i u ranijim periodima epidemije
* daljnji nadzor i praćenje bolničkih kapaciteta za liječenje COVID-19 bolesnika s težom kliničkom slikom s ciljem osiguranja adekvatnog pružanja zdravstvenih usluga
* učinkovita provedba cijepljenja u svim segmentima:
* Nabava i distribucija cjepiva
* Organizacija punktova za cijepljenje
* Organizacija timova za cijepljenje
* Revizija i poboljšanje informatičkih rješenja vezanih uz prijavljivanje na cijepljenje te upisivanja cijepljenih osoba u jedinstvenu nacionalnu bazu
* Prikupljanje interesa za cijepljenje prema sektoru zaposlenja
* Nastavak praćenja nuspojava na cjepiva
* Nastavak nacionalne kampanje za cijepljenje uz uvođenje lokalnih kampanja sa specifičnostima karakterističnim za pojedina područja.

**Međuresorna suradnja**

Upravljanje epidemijom koronavirusa i dalje je multiresorna odgovornost i izazov koji zahtijeva međusobnu suradnju svih uključenih dionika – Vlade Republike Hrvatske, Stožera civilne zaštite, županijskih stožera civilne zaštite, ministarstava, stručne radne skupine i drugih eksperata u zdravstvenom i komplementarnim sustavima. Međusobna komunikacija te fleksibilan pristup ključni su za modularni odgovor koji ovisi ponajprije o epidemiološkoj situaciji svake pojedine jedinice lokalne i regionalne samouprave. Ključni cilj procesa donošenja odluka usmjeren je na postizanje odgovora proporcionalnog razini rizika, polazeći od činjenice da rizik nije jednak među različitim skupinama stanovništva.

I dalje djeluje Vladin Znanstveni savjet za suzbijanje epidemije bolesti COVID-19 uzrokovane virusom SARS-CoV-2, kao interdisciplinarno znanstveno tijelo čijim se okupljanjem stvaraju preduvjeti objektivnog pristupa slojevitoj problematici širenja bolesti COVID-19. Svrha okupljanja Znanstvenog savjeta je razmjena mišljenja unutar multidisciplinarne skupine znanstvenika, analiza rezultata dostupnih znanstvenih istraživanja koji se odnose na COVID-19, praćenje razvoja lijekova i cjepiva, te analiza poduzetih mjera i predlaganje daljnjih koraka u borbi protiv bolesti COVID-19.

Važno je istaknuti i međusektorsku suradnju prilikom usklađivanja podataka za EU digitalne COVID potvrde u kojoj sudjeluje Ministarstvo zdravstva (MZ), Agencija za komercijalnu djelatnost (AKD), Hrvatski zavod za javno zdravstvo (HZJZ), Hrvatski zavod za zdravstveno osiguranje (HZZO), Ministarstvo unutarnjih poslova (MUP) i Ministarstvo turizma i sporta (MINTS). Uredbom za EU digitalne COVID potvrde propisan je set podataka koji se treba prikupljati kako bi država članica Europske unije mogla izdavati certifikate o testiranju, preboljenju, odnosno cijepljenju svojih građana. S obzirom na to da se radi o potvrdi koja izaziva veliki interes kod građana, bilo je od iznimne važnosti pravovremeno i točno uskladiti te podatke. Iako su bile potrebne neke preinake, uspostavljene baze podataka bile su u skladu sa zahtjevima Uredbe.

Približavanjem turističke sezone ponovno je u fokus došla suradnja javnozdravstvenih dionika, Ministarstva kulture i medija te Ministarstva vanjskih i europskih poslova. Još je 2020. osnovana radna skupina za promociju Republike Hrvatske kao sigurne turističke destinacije s ciljem koordinacije uključenih nadležnih resora u prikupljanju i razmjeni relevantnih informacija o epidemiološkoj situaciji i mjerama koje Republika Hrvatska poduzima s ciljem sprječavanja širenja pandemije, koje potom mreža diplomatsko konzularnih ureda dostavlja nadležnim institucijama u državama primateljicama glavnih emitivnih tržišta te time vjerodostojno prikazuje kako Republika Hrvatska turistima omogućava siguran boravak na svom državnom području. Drugi segment rada radne skupine odnosi se na prikupljanje aktualnih informacija o mjerama i preporukama koje vlade tih država donose i/ili planiraju donijeti vezano uz epidemiološku situaciju te putovanje njihovih državljana u Republiku Hrvatsku, s ciljem pravodobnog usmjeravanja hrvatskog djelovanja prema određenim državama. Usto, uspostavljena je i suradnja kojom se dostavljaju podaci vezani uz epidemiološku situaciju na otocima koji su često dio županija s lošijom epidemiološkom situacijom, no zbog njihove izoliranosti ta im epidemiološka situacija nije pripisiva. Također, turistički djelatnici iskazali su jedan od najvećih interesa za cijepljenjem u usporedbi s ostalim sektorima. U promatranom razdoblju održana su dva on-line sastanka te brojne međuresorne komunikacije iz djelokruga radne skupine.

Vezano uz sigurnosne mjere za zaštitu pučanstva od zaraznih bolesti, propisane člankom 47. Zakona o zaštiti pučanstva od zaraznih bolesti, Stožer civilne zaštite Republike Hrvatske donio je 29. siječnja, 12. veljače, 26. veljače te 12. ožujka 2021. izmjene Odluke o nužnim epidemiološkim mjerama kojima se ograničavaju okupljanja i uvode nužne epidemiološke mjere i preporuke radi sprječavanja prijenosa bolesti COVID-19 putem okupljanja. Odlukom Stožera civilne zaštite Republike Hrvatske od 12. ožujka 2021. utvrđeno je da se protuepidemijska mjera zabrane održavanja svih javnih događanja i okupljanja na kojima je prisutno više od 25 osoba na jednom mjestu te mjera da javna događanja, okupljanja i svečanosti svih vrsta mogu trajati najdulje do 22,00 sata ne odnose na:

* profesionalne umjetničke izvedbe i programe koji ne uključuju zborno pjevanje
* kino projekcije
* izložbe u muzejskim, galerijskim i ostalim izložbenim prostorima
* sjednice predstavničkih tijela.

Navedenom Odlukom broj prisutnih osoba na navedenim okupljanjima ograničava se s obzirom na veličinu prostora, uz strogo pridržavanje svih propisanih epidemioloških mjera i posebnih preporuka i uputa Hrvatskog zavoda za javno zdravstvo i obvezu da na ulazu u objekt bude jasno istaknuta obavijest o najvećem mogućem broju osoba koje istovremeno mogu biti prisutne u objektu.

Na sjednicama predstavničkih tijela broj prisutnih osoba se ograničava s obzirom na veličinu prostora, na način da za svaku prisutnu osobu mora biti osigurano najmanje 7 m² neto površine, uz strogo pridržavanje svih propisanih epidemioloških mjera i posebnih preporuka i uputa Hrvatskog zavoda za javno zdravstvo i obvezu da na ulazu u objekt bude jasno istaknuta obavijest o najvećem mogućem broju osoba koje istovremeno mogu biti prisutne u objektu.

Također, organizatorima okupljanja propisana je obveza osiguranja da se prostori u kojima se okupljanja održavaju redovito provjetravaju, da na okupljanju ne bude prisutno više osoba od dopuštenog broja i da se svi prisutni pridržavaju svih propisanih epidemioloških mjera i posebnih preporuka i uputa Hrvatskog zavoda za javno zdravstvo.

U suradnji s Hrvatskim zavodom za javno zdravstvo 13. ožujka 2021. donesena je Preporuka za sprječavanje zaraze COVID-19 tijekom održavanja profesionalnih umjetničkih izvedbi, kulturnih programa i manifestacija kojom se uređuju opće preporuke, održavanje profesionalnih umjetničkih izvedbi, kulturnih programa i manifestacija u zatvorenim i otvorenim prostorima, evidencija sudionika, prodaja ulaznica, redoslijed ulazaka i izlazaka te pojačana higijena prostora.

Ministarstvo kulture i medija u suradnji s Hrvatskom gospodarskom komorom i Hrvatskim zavodom za javno zdravstvo izradilo je platformu Sigurna okupljanja, koja je predstavljena 5. svibnja 2021., a s ciljem omogućavanja normalizacije posjećenosti kulturnih događanja. U razdoblju promjenjivih pandemijskih okolnosti putem platforme organizatorima će se omogućiti visoka razina stabilnosti planiranja budućih događanja, kao i pravodobne informacije o promjenama epidemiološke situacije koje mogu utjecati na opseg i održivost planiranog događanja te na njegovu prilagodbu.

**Podrška Kriznom stožeru Ministarstva zdravstva i informiranje javnosti**

Odluka o imenovanju Stručno-operativnog tima za podršku Kriznom stožeru Ministarstva zdravstva za vrijeme trajanja epidemije bolesti COVID-19 koju je ministar zdravstva donio 30. ožujka 2020. i dalje je na snazi i kontinuirano se primjenjuje. Stručno-operativni tim za podršku Kriznom stožeru Ministarstva zdravstva trenutno broji 39 članova, u kojem su, uz predstavnike Ministarstva zdravstva, imenovani članovi iz Hrvatskog zavoda za javno zdravstvo, Klinike za infektivne bolesti "Dr. Fran Mihaljević", Ureda Svjetske zdravstvena organizacije u Hrvatskoj, Gradskog ureda za zdravstvo Grada Zagreba, Hrvatskog zavoda za zdravstveno osiguranje, Hrvatske liječničke komore, Hrvatske komore dentalne medicine, Hrvatske komore medicinskih sestara, Hrvatskog liječničkog zbora, Hrvatskog zavoda za hitnu medicinu, Ministarstva rada, mirovinskoga sustava, obitelji i socijalne politike, Nastavnog zavoda za javno zdravstvo "Dr. Andrija Štampar", Državnog inspektorata, Hrvatskog psihološkog društva, Kliničkog bolničkog centra Zagreb, Klinike za dječje bolesti Zagreb, Kliničkog bolničkog centra Sestre milosrdnice, Kliničke bolnice Dubrava, Klinike za psihijatriju Vrapče, Kliničke bolnice "Sveti Duh", Kliničke bolnice Merkur, Kliničkog bolničkog centra Osijek, Kliničkog bolničkog centra Rijeka, Kliničkog bolničkog centra Split i Medicinskog fakulteta, Sveučilišta u Zagrebu i Škole narodnog zdravlja "Andrija Štampar". Ovaj se Stručno-operativni tim kontinuirano sastaje i razmatra prijedloge i preporuke za unaprjeđenje rada zdravstvenog sustava u cjelini te predlaže i provodi planirane aktivnosti vezane za sprječavanje i suzbijanje bolesti COVID-19.

Ministarstvo zdravstva, na temelju odluka i mjera ministra zdravstva i Stožera civilne zaštite Republike Hrvatske sukladno preporukama Hrvatskog zavoda za javno zdravstvo, kontinuirano provodi brojne aktivnosti koje pomažu unaprjeđenju organizacije rada u zdravstvenom sustavu koji se svakodnevno prilagođava epidemiološkim zahtjevima.

Stožer civilne zaštite svakodnevno, prije podneva objavljuje priopćenje u kojem informira javnost o broju novopotvrđenih slučajeva, broju aktivnih slučajeva, broju hospitaliziranih slučajeva, broju osoba na respiratoru, broju novopreminulih osoba ukupnom broju potvrđenih slučajeva, ukupnom broju preminulih slučajeva, ukupnom broju ozdravljenih slučajeva, broju ozdravljenih slučajeva u posljednja 24 sata, ukupnom broju testiranih osoba, broju testiranih osoba u posljednja 24 sata, ukupnom broju potrošenih doza, ukupnom broju cijepljenih osoba, broju osoba koje su primile obje doze te broju potrošenih doza u posljednja 24 sata. Osim toga, do sredine travnja 2021. nacionalni Stožer civilne zaštite svaki je tjedan ponedjeljkom, srijedom i petkom održavao konferencije za medije na kojima bi, osim izvješćivanja o novim epidemiološkim pokazateljima, odgovarao i na tekuća pitanja oko situacije s epidemijom bolesti COVID-19. Od sredine travnja konferencije za medije nacionalnog Stožera održavaju se jednom tjedno i to petkom.

Osim toga, članovi stožera te njihovi savjetnici i suradnici, članovi znanstvenog savjeta, epidemiolozi, kao i ostali medicinski stručnjaci svakodnevno daju izjave u kojima dodatno pojašnjavaju ili komentiraju tekuća pitanja u vezi epidemije.

Tijekom promatranog perioda prema broju 113 upućeno je 93.308 poziva od kojih je na 39.189 odgovoreno, pa je tako u prosjeku odgovoreno na 42 % poziva. Tijekom ovih mjeseci pomoć je potražilo gotovo 40.000 osoba te ih se usmjerilo kako da se nose s epidemijom. Najčešća pitanja su vezana uz kontakte s oboljelim osobama i provođenje samoizolacije/izolacije. Usmjeravanjem na epidemiološku službu i prijenos informacija o kontaktima osigurava se donošenje pravovremenih epidemioloških mjera kojima se smanjuje mogućnost širenje virusa. Veliki broj pitanja odnosio se i na cijepljenje. Druga skupina pitanja odnosila se na mjere prilikom putovanja izvan Republike Hrvatske i povratak u zemlju. Tijekom izvještajnog razdoblja rješavana su i pitanja građana s potresom pogođenog područja. Pozivni centar 113 dalje nastavlja s radom i kao podrška turističkoj sezoni.

**Prilagodbe u zdravstvenom sustavu**

Bolničke zdravstvene ustanove su se tijekom cjelokupnog trajanja epidemije bolesti COVID-19 kontinuirano prilagođavale aktualnoj epidemiološkoj situaciji organizirajući svoj rad sukladno potrebama za zbrinjavanje novooboljelih pacijenata od bolesti COVID-19, ali i drugih pacijenata (hitnih, prioritetnih i onkoloških pacijenata), kako bi se nesmetano pružala bolnička zdravstvena skrb. Smirivanjem epidemiološke slike početkom 2021. postupno su se smanjivali bolnički kapaciteti za COVID-19 pa je tijekom mjeseca veljače dio mobiliziranih zdravstvenih i nezdravstvenih radnika vraćen u matične ustanove. Također je i dio medicinsko-tehničke opreme koja je privremeno ustupljena ustanovama koje su za to imale pojačane potrebe, vraćen u matične ustanove. Istovremeno su jedinice područne (regionalne) samouprave zatvarale tzv. „sekundarne centre“ i nezdravstvene objekte za privremeno pružanje zdravstvene skrbi oboljelima od COVID-19, jer više nije bilo potrebe za njihovo korištenje. Bolnice su smanjivanjem kapaciteta za COVID-19 bile u mogućnosti postupno se vraćati u redovan rad. Međutim, s obzirom na neizvjesnost u vezi daljnjeg tijeka epidemije, bolničke ustanove su i nadalje bile spremne u slučaju pogoršanja epidemiološke situacije uspostaviti prijašnju organizaciju rada.

Ministarstvo zdravstva je kontinuirano pratilo funkcioniranje bolničkog sustava te davalo upute vezane uz organizaciju nesmetanog pružanja zdravstvene skrbi, kako za pacijente oboljele od COVID-19, tako i za zbrinjavanje hitnih, prioritetnih te posebice onkoloških pacijenata.

Pogoršanjem epidemiološke situacije Ministarstvo zdravstva je ponovno zatražilo povećanje kapaciteta za COVID-19 i prilagodbu rada bolnica u kojima je povećan priljev pacijenata. Stoga su bolničke ustanove u županijama s najvećom incidencijom bolesti COVID-19 povećale posteljne kapacitete, uključujući i jedinice za intenzivno liječenje za liječenje najteže oboljelih pacijenata. Kontinuiranim aktivnostima osigurao se potreban broj zdravstvenih i nezdravstvenih radnika, njihovim privremenim rasporedom iz matičnih zdravstvenih ustanova u zdravstvene ustanove, odnosno nezdravstvene objekte u kojima za to postoji potreba. Također se osiguravala potrebna medicinska oprema (respiratori, uređaji za visoki protok kisika i uređaji za izvantjelesnu membransku oksigenaciju) kako bi se pacijentima osiguralo pravovremeno i optimalno pružanje zdravstvene skrbi.

**Mobilizacija i organizacija rada zdravstvenih ustanova i zdravstvenih radnika**

 Krizni stožer Ministarstva zdravstva još je na početku epidemije dao uputu da se pri domovima zdravlja organiziraju posebne 24 sata dostupne tzv. „COVID-19 ambulante“ opće medicine i dentalne medicine, u kojima su uz zaposlenike domova zdravlja sukladno odluci o mobilizaciji zdravstvenih radnika sudjelovali i privatni zdravstveni radnici u mreži javne zdravstvene službe. Trenutno COVID-19 ambulante opće medicine rade na ukupno 53 lokacije, u 39 domova zdravlja (od ukupno 44 domova zdravlja u Republici Hrvatskoj) u dnevnom radnom vremenu, što osigurava veću dostupnost prvog kontakta pacijentima sa simptomima bolesti uzrokovane SARS-CoV-2 i rasterećuje rad ostalih redovnih djelatnosti.

Za potrebe optimalnog funkcioniranja bolničkog sustava za vrijeme epidemije privremeno je raspoređeno na rad iz bolničkih (matičnih) ustanova u druge zdravstvene ustanove, u izvještajnom razdoblju ukupno: 1.544 radnika, od čega:

* 582 liječnika
* 860 medicinskih sestara.

**Timovi obiteljske medicine**

Radno vrijeme i raspored radnog vremena u svim djelatnostima primarne zdravstvene zaštite cijelo vrijeme epidemije je isti kao i prije epidemije.

Podaci o prosječnom dnevnom broju posjeta variraju i u znatnoj su ovisnosti od dobi pacijenata koja je usko povezana i s kroničnim bolestima od kojih pacijenti starije dobi često obolijevaju, te od sezonskih povećanja broja pacijenata zbog akutnih bolesti i stanja. U cijelom periodu epidemije, gledano u prosjeku, smanjen je broj dolazaka pacijenata u ordinaciju obiteljskog liječnika za oko 20 %, ali je preko 40 % povećan broj kontakata, danih uputa i savjeta telefonski ili drugim telekomunikacijskim kanalima evidentiranje kontakata za njih opredijeljenih pacijenata.

Uz izdavanje e-recepta za kroničnu terapiju za najmanje mjesec dana, zatim korištenje funkcije e-ortopedska pomagala, povećalo se i izdavanje e-doznaka za bolovanja.

Izabrani doktori medicine su prema indikaciji koristili prioritetno e-naručivanje na specijalističke pretrage ili putem A5 uputnice koristili konzultacije na temelju dokumentacije bez prisustva pacijenta. Međutim, dana je uputa da svaki pacijent čije zdravstveno stanje to zahtijeva, mora biti primljen u ordinaciji i pregledan, uz korištenje osobnih zaštitnih sredstava zdravstvenih radnika i uz poštivanje svih uputa i preporučenih općih mjera Hrvatskog zavoda za javno zdravstvo za sprječavanje širenja bolesti COVID-19 (distanca, zaštitne maske, dezinfekcija ruku/obuće/prostora).

U izvještajnom razdoblju pojačane su aktivnosti liječnika obiteljske medicine na sudjelovanju u organizaciji i provođenju cijepljenja. Izabrani liječnici u svojim ordinacijama cijepe osobe opredijeljene za njihov tim prema popisu prioriteta, a nakon pristizanja veće količine cjepiva uključeni su u naručivanje svojih pacijenata i cijeljenje na organiziranim izdvojenim lokacijama ili posebno utvrđenim punktovima. Također obavljaju i cijepljenje nepokretnih i teže pokretnih osoba u okviru kućne posjete kao kućno liječenje ili ako to nije moguće zbog organizacijskih prepreka, cijepljenje se organizira putem nadležnog zavoda za javno zdravstvo u dogovoru s liječnikom obiteljske medicine i patronažnom zdravstvenom zaštitom.

**Prilagodba hitne medicinske službe i sanitetskog prijevoza**

Sukladno Odluci Stožera civilne zaštite Republike Hrvatske o uvođenju nužne mjere posebne organizacije hitne medicinske službe i sanitetskog prijevoza za vrijeme proglašene epidemije bolesti COVID-19, u izvještajnom razdoblju djelatnici izvanbolničke hitne medicinske službe imali su ukupno 115.988 intervencija izvan prostorija zavoda, odnosno na terenu te 78.427 intervencija u prostorima za reanimaciju/ambulantama. Ukupno je obavljeno 260.746 sanitetskih prijevoza. Od ukupnog broja intervencija, 13.067 intervencija odnosi se na intervencije vezane za COVID-19, dok se od ukupnog broja sanitetskih prijevoza 13.857 odnosi na sanitetske prijevoze vezane za COVID-19.

**Zbrinjavanje pacijenata oboljelih od bolesti COVID-19 u bolničkom sustavu**

Zbrinjavanje pacijenata oboljelih od bolesti COVID-19 u bolničkom sustavu nastavilo se dinamikom i intenzitetom kao i u prethodnom razdoblju. Uz Kliniku za infektivne bolesti "Dr. Fran Mihaljević", specijalizirane za liječenje pacijenata oboljelih od emergentnih bolesti, veliku ulogu u zbrinjavanju oboljelih od COVID-19 imale su i kliničke ustanove u četiri regionalna centra. Primarni respiratorno-intenzivistički centri za liječenje pacijenata oboljelih od bolesti COVID-19 u Kliničkoj bolnici Dubrava, Kliničkom bolničkom centru Rijeka, Kliničkom bolničkom centru Split i Kliničkom bolničkom centru Osijek nastavili su sa svojim radom, ovisno o potrebama pacijenata. Poboljšanjem epidemiološke situacije navedeni centri su privremeno reducirali svoje kapacitete za COVID-19, te ih ponovno aktivirali s porastom broja oboljelih tijekom trećeg vala epidemije.

Najveći broj pacijenata oboljelih od bolesti COVID-19 zbrinjavan je u Kliničkoj bolnici Dubrava gdje početkom travnja 2021. dolazi do ponovnog povećanja kapaciteta za COVID-19, a u radu ustanove sudjeluje i medicinsko osoblje iz drugih zagrebačkih bolnica. U Kliničku bolnicu Dubrava se po potrebi premještaju pacijenti s najtežom kliničkom slikom iz susjednih županija, uključujući i pacijente oboljele od bolesti COVID-19 iz Sisačko-moslavačke županije, odnosno Opće bolnice „Dr. Ivo Pedišić“.

Jedinice lokalne samouprave su ovisno o epidemiološkoj situaciji u županiji inicirale otvaranje tzv. "sekundarnih centara" za zbrinjavanje COVID-19 pacijenata u specijalnim bolnicama te po potrebi i nezdravstvenih objekata za smještaj pacijenata s blažom kliničkom slikom.

Ministarstvo zdravstva je nakon razornog potresa u Petrinji poduzelo dodatne aktivnosti i aktivnu ulogu u organizaciji pružanja pravodobne i neophodne zdravstvene zaštite te osiguravanja liječničkog nadzora pacijentima Sisačko-moslavačke županije, što uključuje i kontinuirano premještanje pacijenata iz Opće bolnice „Dr. Ivo Pedišić“ Sisak u bolničke zdravstvene ustanove na području Grada Zagreba. S obzirom na posljedičnu povećanu gravitaciju stanovništva prema Gradu Zagrebu, Ministarstvo zdravstva je svakodnevno pratilo raspoloživost slobodnih kapaciteta u hitnim prijemima zagrebačkih bolnica i po potrebi tražilo povećanje bolničkih kapaciteta za izolaciju, s ciljem osiguranja pravovremenog pružanja hitne medicinske skrbi svim pacijentima. Zbrinjavanje pacijenata oboljelih od bolesti COVID-19 s područja Sisačko-moslavačke županije u potpunosti su preuzele zagrebačke bolnice te u manjoj mjeri susjedne županijske bolnice.

Bolničke ustanove su u 2021. intenzivirale svoje aktivnosti u zbrinjavanju pacijenata s patološkim stanjima nastalim kao posljedica preboljele akutne faze bolesti COVID-19. Značajan broj pacijenata s post-COVID-19 sindromom nastavili su liječenje u specijalističkim bolničkim ambulantama, dnevnim bolnicama i bolničkim odjelima: u Kliničkoj bolnici Dubrava, najvećoj ustanovi za zbrinjavanje COVID-19 pacijenata u Hrvatskoj te u četiri klinička bolnička centra u Zagrebu, Splitu, Rijeci i Osijeku. Pacijenti s post-COVID-19 sindromom liječe se i u drugim kliničkim ustanovama i općim bolnicama u Republici Hrvatskoj. Cilj je Ministarstva zdravstva i zdravstvenog sustava sustavno pristupiti post-COVID-19 fazi bolesti te pacijentima osigurati nastavak adekvatnog liječenja, rehabilitaciju i prevenciju svih posljedica COVID-19 infekcije.

**Praćenje epidemiološke situacije**

Ciljevi nacionalnog sustava praćenja zaraznih bolesti su utvrditi i zabilježiti oboljele od zaraznih bolesti, prepoznati epidemije i nadzirati trendove pojavljivanja zaraznih bolesti. Osnovna je zadaća epidemiološke službe praćenje i nadzor nad zaraznim bolestima s ciljem njihova sprječavanja i suzbijanja. Zarazne bolesti koje podliježu obvezi prijavljivanja navedene su u Listi zaraznih bolesti čije je sprječavanje i suzbijanje od interesa za Republiku Hrvatsku, a epidemija zarazne bolesti definirana je Zakonom o zaštiti pučanstva od zaraznih bolesti. U Zakonu o zaštiti pučanstva od zaraznih bolesti propisan je i zdravstveni nadzor za određene kategorije stanovništva.

Lista zaraznih bolesti uključuje 100 zaraznih bolesti koje se u Republici Hrvatskoj obvezno prijavljuju, a Listom su obuhvaćene i bolesti koje podliježu obvezi prijavljivanja i u Europskoj uniji. Podaci o kretanju zaraznih bolesti u Republici Hrvatskoj šalju se i u Europski centar za sprječavanje i suzbijanje bolesti (engl. ECDC) u Stockholm koji prikuplja podatke o kretanju zaraznih bolesti iz svih zemalja članica Europske unije. Zarazne bolesti ne poznaju granice pa je važna razmjena podataka o epidemiološkim pokazateljima, ne samo unutar Europe, već i globalno, tako da se za određene bolesti podaci šalju i drugim međunarodnim suradnim ustanovama, kao npr. Svjetskoj zdravstvenoj organizaciji. Za određene skupine bolesti postoji i sve veća međusektorska suradnja, te se primjerice podaci o epidemijama koje se prenose hranom u Republici Hrvatskoj šalju u Europsku agenciju za sigurnost hrane (engl. EFSA), koja zajedno s ECDC-om izdaje godišnju publikaciju o zoonozama i epidemijama koje se prenose hranom.

U postupku prijavljivanja zaraznih bolesti liječnici prijavitelji služe se definicijama slučaja koje su, za bolesti koje se prijavljuju u EU, dogovorene i objavljene prema Odluci Komisije (EU) 2018/945 оd 22. lipnja 2018. o zaraznim bolestima i povezanim posebnim zdravstvenim pitanjima koje je potrebno obuhvatiti epidemiološkim nadzorom te o relevantnim definicijama slučajeva, a za bolesti koje se prijavljuju i prate u Republici Hrvatskoj prema nacionalnim definicijama slučaja bolesti.

Prikupljeni podaci pridonose razumijevanju epidemiologije bolesti, odnosno utječu na odabir preventivnih i protuepidemijskih mjera.

Sposobnost pravovremenog odgovora na prijetnje zdravlju zahtijeva sustav brze detekcije, brze reakcije, adekvatnog odgovora i komunikaciju o prijetnji, ne samo na lokalnoj već i na međunarodnoj razini. U Republici Hrvatskoj je dobro razvijen sustav ranog uzbunjivanja i odgovora na zarazne bolesti koji je uključen i u međunarodne sustave provedbe međunarodnih zdravstvenih propisa (*International Health Regulation* IHR) i Europski sustav za rano uzbunjivanje i odgovor (*Early Warning and Response System* EWRS) na razini Europske unije. Služba za epidemiologiju zaraznih bolesti Hrvatskog zavoda za javno zdravstvo je Nacionalni kontakt za provedbu međunarodnih zdravstvenih propisa (IHR) te je u svojstvu nacionalnog kompetentnog tijela na razini Europske unije za suradnju s EWRS. Povjerljivi internetski sustav EWRS-a omogućio je stalnu svakodnevnu razmjenu informacija s Europskom komisijom te imenovanim nacionalnim nadležnim tijelima država članica Europske unije, pri čemu se tijekom pandemije COVID-19 provodila intenzivna komunikacija s državama članicama kako bi se pravodobno i na siguran način slala upozorenja, razmjenjivale informacije i koordinirao nacionalni odgovor na ozbiljne prekogranične prijetnje.

U sklopu pojačanog nadzora ECDC-a uspostavljenog putem Europskog sustava za nadzor (TESSy) Služba za epidemiologiju zaraznih bolesti Hrvatskog zavoda za javno zdravstvo provodi redovito jednom tjedno slanje podataka o prijavama oboljelima od COVID-19 (individualne podatke vjerojatnih i potvrđenih oboljelih, zbirne podatke o broju izvršenih testova, statusu transmisije bolesti prema klasifikaciji Svjetske zdravstvene organizacije (WHO) i dr.) te podatke o sekvenciranju virusa SARS-CoV-2 na prisutnost postojećih varijanti virusa u populaciji.

Sukladno protokolima jednom tjedno se šalju podaci o oboljelim osobama, testiranima te podaci o cijepljenju u Hrvatskoj kroz sustav TESSy. Komunikacija prema IHR i EWRS odvija se svakodnevno, pa se čak s nekim zemljama poput Austrije i Njemačke odvija i više puta u danu čime je komunicirano ukupno više od 300 puta prema navedenim sustavima.

Praćenje epidemiološke situacije bolesti COVID-19 u izvještajnom razdoblju nastavljeno je po ranije uspostavljenoj metodologiji.

Izvor službenih podataka o broju potvrđenih slučajeva u Republici Hrvatskoj je platforma za centralni upis koja je uspostavljena na inicijativu Hrvatskog zavoda za javno zdravstvo (HZJZ) i Hrvatskog zavoda za zdravstveno osiguranje (HZZO) te se održava od strane HZZO-a. Putem platforme za centralni upis objedinjuju se podaci o rezultatima testiranja iz svih testnih centara u Republici Hrvatskoj koja vrše PCR i validirana brza antigenska testiranja na COVID-19. Dobno - spolna i geografska distribucija potvrđenih slučajeva dobiva se putem podataka iz baze registra osiguranika HZZO-a.

Tablica prikazuje broj zdravstvenih nadzora izrečenih u izvještajnom razdoblju. Sve osobe bile su pravovremeno obavještene od strane epidemiološke službe ili liječnika obiteljske medicine o vrsti zdravstvenog nadzora te očekivanom ponašanju s obzirom na vrstu zdravstvenog nadzora.

U Tablici 1. prikazani su podaci o vrsti nadzora za osobe koje su
stavljene pod nadzor u izvještajnom razdoblju

**Tablica 1.**

|  |
| --- |
| Vrsta izdanih nadzora za osobe koje su stavljene pod nadzor u izvještajnom razdoblju |
| VRSTA NADZORA | **BROJ OSOBA** |
| Samoizolacija kod kuće | 475.616 |
| Liječenje u kući | 130.495 |
| Liječenje u bolnici | 4.519 |
| Samoizolacija u organiziranoj karanteni | 469 |
| Samoizolacija nije potrebna | 157 |
| Liječenje u intenzivnoj | 106 |
| Karantena vozača teretnih vozila | 58 |
| Tranzit | 35 |

Tijekom travnja i početkom svibnja 2021. uspostavljen je sustav za detaljnije praćenje epidemiološke situacije na hrvatskim otocima za potrebe turističkog sektora i očuvanja gospodarske djelatnosti turizma. Navedeni sustav uspostavljen je u suradnji Hrvatskog zavoda za javno zdravstvo i Hrvatskog zavoda za zdravstveno osiguranje te podrazumijeva praćenje incidencije i stopa incidencije na geografskim prostorima pojedinih otoka.

U 8. tjednu 2021. dolazi do ponovnog rasta broja novooboljelih i daljnjeg rasta kroz nekoliko tjedana uz dosizanje najvećeg broja oboljelih ovoga proljeća u 14., 15. i 16. tjednu. Od 17. tjedna bilježi se pad broja novooboljelih u Republici Hrvatskoj.

Posljednji podaci, na dan 30. svibnja 2021. pokazuju da 14-dnevna kumulativna stopa novooboljelih na 100.000 stanovnika iznosi 140,7, dok je udio pozitivnih nalaza u odnosu na ukupno testirane 17,7 %. Navedeno predstavlja poboljšanje u odnosu na više tjedana unazad. U razdoblju od 14. i 15. tjedna 14-dnevna kumulativna stopa novooboljelih na 100.000 stanovnika iznosila je 679,2 uz udio od 18,4 % pozitivnih nalaza u odnosu na ukupno testiranje. U 16. i 17. tjednu je 14-dnevna kumulativna stopa novooboljelih na 100.000 stanovnika iznosila 669,9 uz udio od 18,3 % pozitivnih nalaza u odnosu na ukupno testirane, dok je u 18. i 19. tjednu 14-dnevna kumulativna stopa novooboljelih na 100.000 stanovnika iznosila 372,3 uz udio 18,2 % pozitivnih nalaza u odnosu na ukupno testirane.

**Podaci po županijama**

U tablici 2. prikazani su podaci po županijama koji se odnose na broj novooboljelih u posljednjih 7 dana, 7-dnevnu stopu potvrđenih slučajeva na 100.000 stanovnika, broj novooboljelih slučajeva u posljednjih 14 dana i 14-dnevnu stopu potvrđenih slučajeva na 100.000 stanovnika u odnosu na kraj izvještajnog razdoblja.

**Tablica 2.**

|  |  |  |  |  |
| --- | --- | --- | --- | --- |
| Županija | Broj novooboljelih u posljednjih 7 dana | 7-dnevna stopa potvrđenih slučajeva na 100.000 st. | Broj novooboljelih slučajeva u posljednjih 14 dana | 14-dnevna stopa potvrđenih slučajeva na 100.000 st. |
| GRAD ZAGREB | 557 | 69,2 | 1530 | 190,2 |
| BJELOVARSKO-BILOGORSKA | 48 | 44,5 | 110 | 101,9 |
| BRODSKO-POSAVSKA | 41 | 29,3 | 158 | 112,8 |
| DUBROVAČKO-NERETVANSKA | 24 | 19,8 | 72 | 59,4 |
| ISTARSKA | 25 | 12,0 | 51 | 24,4 |
| KARLOVAČKA | 41 | 35,1 | 116 | 99,3 |
| KOPRIVNIČKO-KRIŽEVAČKA | 48 | 44,6 | 129 | 119,8 |
| KRAPINSKO-ZAGORSKA | 26 | 20,7 | 120 | 95,7 |
| LIČKO-SENJSKA | 19 | 42,1 | 49 | 108,4 |
| MEĐIMURSKA | 137 | 124,6 | 319 | 290,2 |
| OSJEČKO-BARANJSKA | 106 | 38,2 | 347 | 125,2 |
| POŽEŠKO-SLAVONSKA | 17 | 25,1 | 52 | 76,6 |
| PRIMORSKO-GORANSKA | 165 | 58,0 | 429 | 150,9 |
| SISAČKO-MOSLAVAČKA | 92 | 61,9 | 212 | 142,7 |
| SPLITSKO-DALMATINSKA | 145 | 32,4 | 397 | 88,6 |
| ŠIBENSKO-KNINSKA | 54 | 53,9 | 113 | 112,8 |
| VARAŽDINSKA | 209 | 125,2 | 516 | 309,0 |
| VIROVITIČKO-PODRAVSKA | 31 | 41,2 | 81 | 107,6 |
| VUKOVARSKO-SRIJEMSKA | 66 | 42,8 | 174 | 112,7 |
| ZADARSKA | 100 | 59,5 | 188 | 111,8 |
| ZAGREBAČKA | 204 | 65,9 | 588 | 190,0 |
| UKUPNO | 2155 | 52,7 | 5751 | 140,7 |

**Akti Ministarstva zdravstva**

U izvještajnom razdoblju ministar zdravstva donio je 29. travnja 2021. Odluku o imenovanju odgovornih osoba za organizaciju provođenja cijepljenja pučanstva protiv bolesti COVID -19 uzrokovane virusom SARS-CoV-2 na području jedinica područne (regionalne) samouprave, odnosno Grada Zagreba i određivanju odgovornih osoba u zdravstvenim ustanovama za osiguranje potrebnog broja radnika u provođenju cijepljenja, kao i Odluku o posebnoj sigurnosnoj mjeri obveznog sudjelovanja zdravstvenih ustanova i njihovih radnika te privatnih zdravstvenih radnika, u provođenju cijepljenja radi suzbijanja bolesti COVID-19 za vrijeme trajanja epidemije bolesti COVID-19.

Navedene odluke imaju za cilj:

* imenovanje odgovornih osoba za organizaciju provođenja cijepljenja pučanstva protiv bolesti COVID-19 na području jedinica područne (regionalne) samouprave, odnosno Grada Zagreba, kao i odgovornih osoba za osiguranje potrebnog broja radnika i njihove obveze u procesu provođenja cijepljenja pučanstva protiv bolesti COVID-19, radi provedbe Plana uvođenja, provođenja i praćenja cijepljenja protiv bolesti COVID-19 u Republici Hrvatskoj
* obvezno sudjelovanje zdravstvenih ustanova i njihovih radnika te privatnih zdravstvenih radnika, u provođenju cijepljenja radi suzbijanja bolesti COVID-19 za vrijeme trajanja epidemije bolesti COVID-19.

**Odluke o privremenom rasporedu radnika i medicinsko-tehničke opreme**

U izvještajnom razdoblju, Ministarstvo zdravstva u većem broju zaprimalo je zahtjeve zdravstvenih ustanova za povratom privremeno raspoređenih radnika i medicinsko tehničke opreme u matične ustanove.

Kako od kraja veljače odnosno početka ožujka 2021. ponovno dolazi do značajnog rasta oboljelih od bolesti COVID-19 uzrokovane virusom SARS-CoV-2 potrebe za angažmanom dodatnih radnika i medicinsko tehničke opreme iskazale su bolničke zdravstvene ustanove.

U izvještajnom razdoblju doneseno je 90 odluka o privremenom rasporedu radnika u zdravstvene ustanove, a 99 odluka stavljeno je izvan snage sukladno zaprimljenim zahtjevima o prestanku potrebe za privremenim rasporedom radnika.

Tijekom mjeseca travnja 2021. na zahtjev osam zdravstvenih ustanova odlukama o privremenom rasporedu osigurana je medicinsko-tehnička oprema kako je navedeno u Tablici 3.

**Tablica 3.**

|  |  |  |  |  |
| --- | --- | --- | --- | --- |
| **R.b.** | **ZDRAVSTVENA USTANOVA KOJOJ JE OPREMA DANA NA KORIŠTENJE** | **MEDICINSKO-TEHNIČKA OPREMA** | **KOLIČINA** | **UKUPNO** |
| 1. | KB DUBRAVA | ultrazvuk | 1 | 1 |
| 2. | OB TOMISLAV BARDEK KOPRIVNICA | respirator | 2 | 2 |
| 3. | KLINIKA ZA INFEKTIVNE BOLESTI “DR. FRAN MIHALJEVIĆ“ | cardiohelp uređaj | 1 | 6 |
| EGB | 1 |
| HU | 1 |
| Medical isolating Transformer | 1 |
| transportna kolica | 1 |
| Maquet ROTAFLOW Console | 1 |
| 4. | OB VARAŽDIN | respirator | 7 | 7 |
| 5. | OŽB VINKOVCI | High flow oksigenator uređaj | 3 | 3 |
| 6. | OŽB NAŠICE | High flow oksigenator uređaj | 2 | 2 |
| 7. | OŽB POŽEGA | High flow oksigenator uređaj | 2 | 2 |
| 8. | OB VIROVITICA | aparat oxy mifer High flow | 2 | 2 |
| Ukupno | 25 |

Odlukama o privremenom rasporedu Hrvatskom zavodu za javno zdravstvo raspoređeno je 11 doktora medicine bez specijalizacije u radnom odnosu pod nadzorom u svrhu obavljanja poslova epidemiologije zaraznih i drugih karantenskih bolesti.

**Osiguranje dijagnostičkih kapaciteta**

Kapaciteti zdravstvenog sustava tokom epidemije podigli su se do te mjere u kojoj je provedba testiranja intenzitetom ostala praktički jednaka kao u periodima kada se cijepljenja nisu provodila.

Testiranja se provode kao i ranije, prema medicinskoj indikaciji u svrhu brze identifikacije i izolacije zaraženih osoba ili ostalih potreba u svrhu funkcioniranja društva te su osigurana i dostupna za sve građane.

U izvještajnom razdoblju u centralni upis HZZO-a su dostavljani rezultati PCR testiranja iz 54 ustanove, a rezultate brzih antigenski testova iz 97 ustanova. Samo PCR testiranje provodile su 32 ustanove.

**Sekvenciranje**

Virusi su podložni stalnim promjenama kroz mutacije i varijacije na osnovnom genomu. Navedeno je posljedica evolucije i prilagodbe virusa. Iako većina mutacija neće značajno utjecati na karakteristike virusa, neke mutacije ili kombinacije promjena na virusu mogu dovesti do izmjene nekih njegovih karakteristika koje omogućavaju veću mogućnost prijenosa ili veći utjecaj. Postupak sekvenciranja predstavlja uvid u genetski materijal određenog organizma i način njegove reprodukcije. Stručnjaci procjenjuju da je za praćenje širenja novih varijanti virusa u Europskoj uniji potrebno osigurati stabilno sekvenciranje najmanje 5 % pozitivnih uzoraka od ukupnog broja testiranih u određenom periodu.

Varijante od značaja (engl. VOC- *variants of concern*) su varijante virusa za koje postoji jasan dokaz o značajnom utjecaju u smislu lakšeg prijenosa virusa, teže kliničke slike i/ili utjecaja na imunost što se sve može odraziti na epidemiološku situaciju. Ovdje se ubrajaju:

B.1.1.7 i B 1.1.7+E484K iz Ujedinjenog Kraljevstva, prva detektirana po prvi puta u rujnu 2020., a druga u prosincu 2020. Obje imaju jasan utjecaj u smislu olakšavanja prijenosa bolesti i razvoja težih oblika bolesti. B.1.1.7 dominira cijelom Europom.

B.1.351 prvi puta detektirana u Južnoafričkoj Republici u rujnu 2020., također s jasnim utjecajem u smislu lakšeg širenja i razvoja težih oblika bolesti. Dominantna varijanta u toj zemlji.

P.1 prvi puta detektirana u Brazilu u prosincu 2020., također s jasnim utjecajem u smislu lakšeg širenja i razvoja težih oblika bolesti. Dominantna varijanta u Južnoj Americi.

ECDC je tzv. indijsku varijantu (B.1.617) klasificirao kao varijantu od interesa (engl. VOI- *variants of interest*) i ona je detektirana po prvi puta u prosincu 2020. Dostupni podaci o obilježjima genoma, epidemiološkim karakteristikama ili *in vitro* podaci još uvijek su preliminarni i združeni s visokom razinom nesigurnosti. Tu se još ubrajaju i drugi mutirani virusi porijeklom iz SAD-a, Nigerije, Filipina, Francuske i Kolumbije.

S obzirom na indikacije o pojačanom širenju novih varijanti virusa, posebno varijante koja je identificirana u UK, ECDC drži da je rizik od širenja oboljenja izazvanog novim varijantama virusa velik te poziva države članice na jačanje kapaciteta za sekvenciranje i prijavu pojave slučajeva kako bi mogli identificirati prisutnost virusa u ukupnom broju oboljelih, mapirati njegovo širenje i analizirati djelovanje cjepiva.

Sukladno informacijama dostupnima EK i ECDC-u, danas sve države članice EU imaju laboratorije u kojima mogu raditi sekvenciranje genoma virusa, ali je to vrlo složen, radno vrlo intenzivan te financijski skup postupak. U tom smislu mali je broj država članica EU koje imaju mogućnost stabilnog sekvenciranja na nacionalnoj razini.

S obzirom na osjetljivost epidemiološke situacije i ugrozu koju potencijalno predstavlja širenje novih varijanti virusa za stanovništvo EU, ECDC je ponudio pomoć državama članicama EU kako bi ostvarile stopu sekvenciranja potrebnu za mapiranje eventualnog širenja novih varijanti virusa na njihovom teritoriju. Sustav je koncipiran na način da je ECDC sklopio ugovore s laboratorijima koji imaju mogućnosti za sekvenciranje genoma virusa pa države članice EU mogu dostaviti dogovoreni broj uzoraka ECDC-u koji onda provodi sekvenciranje za države članice.

Države članice EU su pozvane na nacionalnoj razini istražiti i osposobiti dodatne kapacitete za sekvenciranje. U odnosu na Republiku Hrvatsku, osim u Klinici za infektivne bolesti „Dr. Fran Mihaljević“ u Zagrebu, određene kapacitete i iskustvo u sekvenciranju imaju Hrvatski zavod za javno zdravstvo i Prirodoslovno-matematički fakultet u Zagrebu, Institut Ruđer Bošković te Centar za istraživanje i prijenos znanja u biotehnologiji Sveučilišta u Zagrebu. Postojeće nacionalne kapacitete treba dalje razvijati kako bi Republika Hrvatska mogla samostalno pristupiti sekvenciranju.

U međuvremenu, Republika Hrvatska je prihvatila mogućnost dostavljanja 5-10 % uzoraka pozitivnih testova ECDC-u na sekvenciranje jednom tjedno. Prvotni ugovor između ECDC i Eurofins Genomics Europe, komercijalnog laboratorija koji vrši uslugu sekvenciranja istekao je 7. travnja, ali je naknadno produžen do 17. listopada 2023. te su dogovoreni povećani kapaciteti sekvenciranja.

ECDC-u je do 26. svibnja 2021. Hrvatska uputila 5.734 uzoraka. Rezultati su zaprimljeni za njih 4.606, od čega je u 4.190 uzoraka sekvenciranje uspješno provedeno. Pristigli rezultati obuhvaćaju uzorke prikupljene u razdoblju od 20. siječnja do sredine svibnja 2021. Prema dostupnim rezultatima sekvenciranja u Republici Hrvatskoj također dominira B.1.1.7, no detektirana je i B.1.351 varijanta (17 uzoraka). Brazilska i indijska varijanta u Republici Hrvatskoj u vrijeme promatranog izvještajnog razdoblja još nisu detektirane.

Rezultati sekvenciranja uzorka od početka 2021. jasno su pokazali da je treći val epidemije u Republici Hrvatskoj jasno nagovijestila pojava B.1.1.7 varijante te njezino ubrzano širenje po cijeloj Republici Hrvatskoj.

Dokazivanje manjeg broja uzoraka s južnoafričkom B.1.351 varijantom, većinom vezanih za putnike i njihove bliske kontakte, ukazuje na njen manji utjecaj na epidemiju, ali i na učinkovitost epidemioloških mjera, jer su pojačanim nadzorom odmah obuhvaćeni zaraženi i njihovi kontakti.

**Izolacija i praćenje kontakata**

Ukupno je u Republici Hrvatskoj u izvještajnom razdoblju zabilježeno 350.997 slučajeva zaraze te je navedenim osobama izrečena mjera izolacije, dok je njihovim kontaktima izrečena mjera samoizolacije.

Hrvatski zavod za javno zdravstvo je, zajedno s Medicinskim fakultetom Sveučilišta u Zagrebu, 19. studenoga 2020. osnovao pozivni centar s volonterima studentima medicine koji pomažu u praćenju kontakata uz nadzor epidemiologa za sedam županija te je bio u funkciji do sredine travnja 2021.

Trenutni vremenski period trajanja izolacije i samoizolacije iznosi 10 dana. Putnici iz zemalja koje su obuhvaćene popisom država Hrvatskog zavoda za javno zdravstvo prema kojima se primjenjuju posebne epidemiološke mjere (Republika Južna Afrika, Brazil, Zanzibar (Tanzanija), Indija) obvezni su predočiti negativan nalaz PCR testa koji nije stariji od 48 sati i određuje im se nužna mjera obvezne samoizolacije u trajanju od 14 dana. Vrijeme trajanja samoizolacije može se skratiti ako osoba, najranije sedmi dan samoizolacije, o svom trošku obave PCR testiranje na SARS-CoV-2 u ustanovi ovlaštenoj za provedbu testiranja te ako je nalaz testa negativan. Popis navedenih zemalja mijenjao se ovisno o epidemiološkoj situaciji te novim spoznajama vezanim uz varijante u Republici Hrvatskoj (primjerice, nakon što je ustanovljeno da se britanska varijanta proširila, Ujedinjeno Kraljevstvo uklonjeno je s popisa) te u svijetu.

U Tablici 4. prikazan je pregled država koje su se nalazile na popisu država prema kojima se primjenjuju posebne epidemiološke mjere.

**Tablica 4.**

|  |  |
| --- | --- |
| **Razdoblje** | **Države** |
| Siječanj (16.1.2021.) | Velika Britanija i Republika Južna Afrika |
| Veljača (18.2.2021.) | Velika Britanija, Republika Južna Afrika, Brazil, Tirol (Austrija) |
| Veljača (27.2.2021.) | Velika Britanija, Republika Južna Afrika, Brazil, Tirol (Austrija), Zanzibar (Tanzanija) |
| Ožujak (22.3.2021.) | Republika Južna Afrika, Brazil, Zanzibar (Tanzanija) |
| Travanj (28.4.2021.) | Republika Južna Afrika, Brazil, Zanzibar (Tanzanija), Indija |

**Cijepljenje protiv COVID-19 (analiza cijepljenja - COVID pozitivitet, hospitalizacije i smrti cijepljenih osoba u izvještajnom razdoblju)**

Ukupno je bilo 8.474 pozitivnih nakon 1. doze (0.837 %), 845 pozitivnih nakon 2. doze (0.268 %, raspon 0-118 dana), 556 pozitivnih nakon 14 i više dana nakon druge doze, 801 hospitalizacija nakon 1. doze (0.079 %) i 81 hospitalizacija nakon 2. doze (0.026 %). Umrlih nema niti prema HZZO bazi niti u prijavama COVID smrti.

Od njih 845 koji su se razboljeli nakon 2. doze kod njih 556 prošlo je 14 i više dana od druge doze (65.8 % onih koji su se razboljeli nakon druge doze odnosno 0.176 % svih koji su dobili 2 doze).

Od tih 556:

* bilo je 213 (38.3 %) muškaraca i 343 (61.7 %) žena
* prosječne dobi 57.56±18.31 godina (srednja dob 57 godina, raspon 13-96 godina)
* od druge doze prošlo je prosječno 60.17±26.23 dana (srednja vrijednost 64, raspon 14-118 dana)
* između prve i druge doze prošlo je prosječno 24.59±7.23 dana (srednja vrijednost 21, raspon 19-64 dana)
* njih 43 bilo je i hospitalizirano zbog COVID-19 prosječno nakon 48.35±24.83 (srednja vrijednost 41, raspon 17-99 dana).

Ukupno je s 19. svibnja 2021. bazom bilo obuhvaćeno 1.011.971 osoba koje su primile P1 i 315.138 osoba koje su primile P2 te 1.026.212 cijepljenih osoba (1 ili 2 doze).

Za dio provedenih cijepljenja zbog nedostatka identifikatora nije bilo moguće uključivanje u analizu (69.104 cijepljenja bez MBO-a) te za 515 osoba nije bilo navedeno radi li se o prvoj ili drugoj dozi (od njih 515, 60 je naknadno bilo COVID+ te 7 hospitalizirano vezano uz COVID-19).

**Organizacija punktova i timova za cijepljenje**

U svakoj županiji koordinatori provedbe cijepljenja prilagođavaju način provedbe cijepljenja, kao i broj punktova i njihovu lokaciju prema fazama cijepljenja i obuhvatu stanovništva u svojim županijama. U promatranom razdoblju izmijenile su se u svim županijama tri faze cijepljenja, pri čemu je cijepljenjem najprije bilo obuhvaćeno stanovništvo koje pripada prioritetnim skupinama, i to zaposlenici u zdravstvenoj djelatnosti i socijalnoj skrbi do korisnika ustanova u socijalnoj skrbi, nakon čega je uslijedila druga faza provedbe cijepljenja u kojoj su obuhvaćeni građani visoke i starije živote dobi, kao i oni koji imaju kronične promjene zdravlja. Treća faza provedbe cijepljenja započela je krajem travnja i početkom svibnja 2021. i uslijedio je obuhvat radno aktivne populacije te osoba mlađe životne dobi, kao i onih koji su zaposleni u prioritetnim djelatnostima, poput obrazovanja, znanosti, policije, vojske, civilne zaštite te djelatnika zaposlenih u djelatnostima bitnima za turizam.

Broj cjepnih punktova razlikovao se od županije do županije, kao i sam način provedbe cijepljenja koji je prilagođavan gospodarskim karakteristikama pojedine županije. Tako je u Ličko-senjskoj bilo i do 38 punktova za cijepljenje, uključujući u taj broj i ordinacije obiteljske medicine sve do ordinacija i punktova u Zagrebu, koji primjerice ima svega 4 punkta, ali na kojima je ukupni vršni kapacitet cijepljenja do 10.000 ljudi u jednom danu.

Tijekom travnja 2021. prikupljen je interes za cijepljenje prema sektoru zaposlenja i popisi koordinatora po gospodarskim subjektima poslani su županijskim koordinatorima provedbe cijepljenja, pa se tako omogućilo da veliki broj poslovnih subjekata dogovori cijepljenje, ne samo na punktu za cijepljenje nego i u poslovnom prostoru. Do kraja izvještajnog razdoblja procijepljena je većina poslovnih subjekata koji su iskazali interes za cijepljenjem djelatnika, a djeluju u turizmu i zatim do 40 % djelatnika zaposlenih u djelatnostima od društvenog interesa. Ukupno je tijekom izvještajnog razdoblja cijepljeno 143.712 ljudi zaposlenih u poslovnim subjektima.

**Zajednička nabava cjepiva protiv bolesti COVID-19 Europske komisije i država članica Europske unije**

Sporazumom Europske komisije i država članica sudionica o nabavi cjepiva protiv bolesti COVID-19 od 30. srpnja 2020., države članice ovlastile su Europsku komisiju da u njihovo ime pregovara s proizvođačima cjepiva i sklapa sporazume o prethodnoj kupnji (*Advanced Purchase Agreement* - APA) s onim proizvođačima za koje smatra da će proizvesti cjepiva. Europska komisija je sklopila s*porazume o prethodnoj kupnji* za nabavu cjepiva u ime država članica sa sljedećim proizvođačima: *AstraZeneca/Oxford*, *Jenssen Pharmaceutica (Johnson & Johnson)*, *Sanofi/GSK*, *Pfizer/BioNTech* *CureVac i Moderna*. S obzirom na to da je u Europskoj uniji za sada odobrena uporaba četiri cjepiva, tvrtki Pfizer/BioNTech, Moderna, AstraZeneca i Johnson&Johnson, Europska komisija i države članice vode daljnje pregovore s novim dobavljačima te se očekuje sklapanje sporazuma o prethodnoj kupnji za cjepiva protiv bolesti COVID-19 proizvođača *Valneva i Novavax*. Dana 11. prosinca 2020. objavljeno je da *Sanofi/GSK* odustaje od kliničkog ispitivanja cjepiva (za koje je sklopljen sporazum o prethodnoj kupnji), jer doze koje su primali pacijenti nisu izazvale odgovarajuću imunogenost, odnosno ne na onoj razini koja je moguća s mRNA cjepivima. Velika očekivanja koja nisu ispunjena od *AstraZeneca/Oxford* cjepiva krajem prošle godine uvelike su otežala situaciju, ali istovremeno ujedinila države članice u iniciranju dodatnih ugovora i većeg broja doza cjepiva onih proizvođača koji su već na tržištu.

**Nabava cjepiva za građane Republike Hrvatske**

U nabavi cjepiva Vlada Republike Hrvatske se vodila načelima jednakosti i pravičnosti, kako bi osigurana količina cjepiva bila dovoljna za besplatno cijepljenje svih građana, a države članice raspoređivale su doze prema metodologiji EUROSTAT-a, kao i iskazima interesa. U tu svrhu, Republika Hrvatska je do sada rezervirala 1.000.000 inicijalnih doza *Pfizer/BioNTech* cjepiva koje će biti isporučene tijekom 2021. godine, 300.000 dodatnih doza čija je isporuka krenula u veljači 2021., 700.000 *top-up* doza koje su u Republiku Hrvatsku počele stizati već od travnja 2021. te 894.963 *top-up option* doze čija će glavnina biti isporučena u prvoj polovici 2021. godine, što ukupno iznosi 2.894.963 doze. Naručeno je i 715.970 inicijalnih doza i 284.030 dodatnih doza *Moderna* cjepiva, 2.705.000 doza cjepiva proizvođača *Astra Zeneca/Oxford*, 900.000 doza cjepiva proizvođača *Jenssen Pharmaceutica* (*Johnson & Johnson*), 300.000 doza cjepiva proizvođača CureVac Te rezervirano 894.963 doze Novavaxa i 50.000 doza Valneva cjepiva. Ukupno je riječ o 8.855.554 doze što, uz pretežito cijepljenje u dvije doze, pokriva potrebe hrvatskog stanovništva.

U tablicama 5., 6. i 7. prikazani su podaci u vezi naručenih i rezerviranih cjepiva, zaprimljene količine cjepiva u Republici Hrvatskoj te isporučene doze u izvještajnom razdoblju odnosu na ugovorene doze.

**Tablica 5. Prikaz podataka naručenih i rezerviranih cjepiva**

|  |  |
| --- | --- |
| **CJEPIVA** | **UKUPNO (doza)** |
| **PROIZVOĐAČ** | **INICIJALNE DOZE** | **DODATNE DOZE** | **TOP UP DOZE** | TOP UP DODATNE DOZE |   |
| **Pfizer** | 1.000.000 | 300.000 | 700.000 | 894.963 | 2.894.963 |
| **AZ** | 2.705.628 |   |   |   | 2.705.628 |
| **Moderna** | 815.970 | 284.030 | 10.000 |   | 1.110.000 |
| **J&J** | 900.000 |   |   |   | 900.000 |
|   | Naručeno odobrenih cjepiva = 7.610.591 |
| **Curevac**  | 300.000 |   |   |   | 300.000 |
| **Novavaxpreliminarno** | 894.963 |   |   |   | 894.963 |
| **Valnevapreliminarno** | 50.000 |   |   |   | 50.000 |
|  | Rezervirano cjepiva u postupku odobrenja = 1.244.963 |
| Izvor podataka: Ministarstvo zdravstva 31. svibanj 2021. | UKUPNO = 8.855.554  |

**Tablica 6.** **Ukupno isporučene doze u odnosu na ugovorene doze**

|  |
| --- |
| **Isporučene doze u odnosu na ugovorene doze**  |
| Proizvođač | Broj planiranih ugovorenih doza za isporuku u 1Q+2Q 2021 | Isporučene doze do 30.5.2021. | % |
| Pfizer–BioNTech  | 2.231.944 | 1.262.490 | 57 |
| AstraZeneca | 2.705.628 | 508.800 | 19 |
| Moderna | 455.000 | 290.400 | 64 |
| Janssen | 900.000 | 42.350 | 3 |
| UKUPNO | 5.392.572 | 2.104.040 | 39 |

**Tablica 7. Prikaz broja doza cjepiva koje su pristigle do kraja izvještajnog razdoblja**

|  |  |
| --- | --- |
| **Proizvođač cjepiva** | **Broj doza pristiglih u razdoblju od 3. do 21. tjedna** |
| Pfizer-BioNTech | 1.199.310 |
| AstraZeneca | 508.800 |
| Moderna | 286.800 |
| Janssen | 42.350 |
| Ukupno | 2.037.260 |

**Plan uvođenja, provođenja i praćenja cijepljenja protiv bolesti COVID-19 u Republici Hrvatskoj**

Od početka provođenja cijepljenja, pristigle i distribuirane doze trošile su se razmjerno količinama koje su pristizale u Republiku Hrvatsku te se distribuirale na lokalnu razinu. Veće količine pristižu od početka svibnja 2021., a u tu je svrhu drugom polovicom travnja intenzivno planirana faza intenzivnog procjepljivanja populacije. S obzirom na tu činjenicu napravljen je akcijski plan cijepljenja za razdoblje mjeseca svibnja i lipnja 2021., a modalitet pojačanog intenziteta već je u tijeku. Cilj akcijskoga plana je djelomično ili potpuno procjepljivanje 55 % odrasle populacije Republike Hrvatske. Na dnevnoj bazi analiziraju se podaci kako bi se pratila provedba cijepljenja te uklonile sve poteškoće na logističkoj i operativnoj razini.

Cijepljenje je organizirano u svim županijama u Republici Hrvatskoj te su uspostavljeni kanali za svakodnevnu komunikaciju u svrhu dnevnog praćenja situacije s tim u vezi. Prema podacima županijskih koordinatora, kapaciteti na lokalnoj razini uspostavljeni su kako bi zadovoljili zadani dnevni broj cijepljenih osoba za postizanje cilja.

Ministarstvo zdravstva u suradnji s Hrvatskim zavodom za javno zdravstvo koordinira provedbu cijepljenja u svim segmentima te osigurava nesmetanu opskrbu lokalne razine dostatnim količinama cjepiva, te osiguravanjem informatičkih rješenja za upisivanje cijepljenih osoba u jedinstvenu bazu na nacionalnoj razini. Sama organizacija cijepljenja u dijelu je prepuštena županijskim, lokalnim i područnim sudionicima u cijepljenju koji ju provode sukladno situaciji na svome terenu.

Zaključno s izvještajnim razdobljem ukupno je utrošeno 1.751.087 doza cjepiva. Ukupno su 1.272.513 osobe cijepljene prvom dozom, a od njih je 478.574 osoba cijepljeno s dvije doze.

Cijepljeno je 31,4 % ukupnog stanovništva odnosno 37,9 % odraslog stanovništva najmanje prvom dozom cjepiva.

Utrošeno je 85,5 % doza cjepiva zaprimljenih u županijama i Gradu Zagrebu.

Najveći obuhvat cijepljenih prvom dozom postignut je u Gradu Zagrebu (36,4 % ukupnog stanovništva, odnosno 44,2 % odraslog stanovništva), a cijepljenje drugom dozom u najvećem je obuhvatu ostvareno u Sisačko-moslavačkoj županiji (15,8 % ukupnog, odnosno 19 % odraslog stanovništva). Na dan 12. svibnja 2021. započela je integracija baze cijepljenih osoba s Centralnim zdravstvenim informacijskim sustavom Republike Hrvatske (CEZIH) zbog potrebe realizacije digitalne zelene potvrde (baza eVac).

Prema podacima iz baze eVac do 20. lipnja 2021. ukupno je utrošeno 2.359.472 doza cjepiva. Ukupno je 1.450.798 osoba cijepljeno prvom dozom, a od njih je 908.674 osoba cijepljeno s dvije doze. Cijepljeno je 35,8 % ukupnog stanovništva odnosno 43,2 % odraslog stanovništva. Utrošeno je 85,9 % zaprimljenih doza cjepiva u županijama i Gradu Zagrebu.

**Cijepljenje u potresom zahvaćenim područjima**

U izvještajnom razdoblju u Sisačko-moslavačkoj županiji utrošeno je 62.528 doza cjepiva, a s najmanje jednom dozom cijepljeno je 31,4 % stanovništva, dok je 15,8 % stanovništva cijepljeno s dvije doze, odnosno udio odraslog stanovništva koji je cijepljen najmanje jednom dozom je 37,6 %, a s obje doze 19 % što je najveći udio stanovništva obuhvaćenog s dvije doze u cijeloj zemlji.

**Osiguranje dostupnosti liječenja**

GE Medical Systems Information Technologies isporučio je preko ovlaštenog zastupnika u Republici Hrvatskoj tvrtke Mediva d.o.o 169 respiratora u 3 pošiljke u 29 hrvatskih bolnica. Mediva d.o.o. provela je obuku zdravstvenih radnika za rad s respiratorima te su svi respiratori instalirani i stavljeni u funkcionalni rad u svih 29 bolnica zaključno s 8. travnja 2021.

Hrvatski zavod za javno zdravstvo izvršio je isplatu dobavljaču GE Medical Systems Information Technologies s datumom 14. svibnja 2021.

U Tablici u nastavku sadržan je popis zdravstvenih ustanova s brojem nabavljenih respiratora.

**Tablica 8.** Popis zdravstvenih ustanova s brojem nabavljenih respiratora

|  |  |  |
| --- | --- | --- |
| **R.b.** | **Zdravstvena ustanova** | **Broj nabavljenih respiratora**  |
|  | Klinički bolnički centar Zagreb | 24 |
|  | Klinički bolnički centar „Sestre milosrdnice“ | 15 |
|  | Klinički bolnički centar Rijeka | 12 |
|  | Klinički bolnički centar Split | 20 |
|  | Klinički bolnički centar Osijek | 11 |
|  | Klinička bolnica „Merkur“ | 8 |
|  | Klinička bolnica Dubrava | 27 |
|  | Klinička bolnica „Sveti Duh“ | 3 |
|  | Opća bolnica Zadar | 4 |
|  | Opća bolnica „Dr. Josip Benčević“ Slavonski Brod | 4 |
|  | Opća bolnica Varaždin | 8 |
|  | Opća bolnica „Dr. Ivo Pedišić“ Sisak | 5 |
|  | Nacionalna memorijalna bolnica Vukovar | 2 |
|  | Opća bolnica Dubrovnik | 4 |
|  | Opća bolnica Bjelovar | 2 |
|  | Opća županijska bolnica Požega | 3 |
|  | Klinika za infektivne bolesti „Dr. Fran Mihaljević“ | 3 |
|  | Opća bolnica „Dr.Tomislav Bardek“ Koprivnica | 2 |
|  | Opća bolnica Gospić | 1 |
|  | Opća županijska bolnica Vinkovci | 1 |
|  | Opća bolnica Zabok i bolnica hrvatskih veterana | 1 |
|  | Opća bolnica i bolnica branitelja Domovinskog rata Ogulin | 1 |
|  | Opća i veteranska bolnica „Hrvatski ponos“ Knin | 1 |
|  | Opća županijska bolnica Našice | 1 |
|  | Opća bolnica Nova Gradiška | 1 |
|  | Specijalna bolnica za plućne bolesti | 1 |
|  | Specijalna bolnica za kronične bolesti dječje dobi Gornja Bistra | 1 |
|  | Specijalna bolnica za ortopediju Biograd na moru | 1 |
|  | Klinika za ortopediju Lovran | 2 |
|  | **Ukupno** | **169** |

Navedenom nabavom respiratora Vlada Republike Hrvatske je osigurala dostupnost i dostatnost nužne opreme za liječenje COVID-19 bolesnika u hrvatskim zdravstvenim ustanovama. S obzirom na to da se radi o trenutno najsofisticiranijim dostupnim uređajima, ova nabava osigurala je obnavljanje opreme u zdravstvenim ustanovama, a imat će pozitivne učinke na kvalitetu zdravstvene usluge dugoročno i nakon pandemije, dok za vrijeme pandemije služe kao neizostavna oprema potrebna za ventilacijsku potporu pacijenata s najtežim kliničkim slikama bolesti COVID-19. U izvještajnom razdoblju 2.075 osoba trebalo je respirator u sklopu simptomatske terapije COVID-19 što je činjenica koja opravdava potrebu nabave respiratora u navedenim ustanovama.

**e-ZDRAVSTVO KAO POTPORA VLADI U BORBI PROTIV KORONAVIRUSA**

Službeno web sjedište Vlade Republike Hrvatske za pravodobne i točne informacije o koronavirusu, Koronavirus.hr (<https://www.koronavirus.hr/>), tijekom svibnja 2021. posjetilo je ukupno 848.918 korisnika. Pripadna Facebook stranica u istom je razdoblju imala 12.312 pregleda, na Twitter profilu objavljeno je 297 objava, Instagram profil imao je dohvat (tzv. *reach*) do 14.938 korisnika, a Viber zajednica imala je na kraju izvještajnog razdoblja ukupno 306.884 korisnika. Treba naglasiti da su na portalu i dalje redovito dostupni i otvoreni, odnosno strojno čitljivi podaci koje prikuplja te ustupa Hrvatski zavod za javno zdravstvo te Ministarstvo zdravstva, a ti su ažurni podaci dostupni i na Portalu otvorenih podataka Republike Hrvatske (<http://data.gov.hr/dataset/koronavirus/>). Navedeni podaci prikazani su u Tablici 9.

**Tablica 9.**



Digitalni asistent Andrija je inovativno rješenje zasnovano na umjetnoj inteligenciji, koje su za hrvatske građane izradile i besplatno ustupile renomirane IT tvrtke - Infobip, Mindsmiths i Oracle. Andrija je odigrao važnu ulogu tijekom prvog i drugog vala epidemije bolesti COVID-19 simulirajući ponašanje ljudskog stručnjaka epidemiologa u komunikaciji s korisnicima i dajući upute kako postupati u slučajevima sumnje na zarazu uzrokovanu novim koronavirusom. Andrija je od 14. travnja 2020. kontinuirano pomagao u zajedničkoj borbi protiv koronavirusa, a od 1. lipnja 2021. njegove usluge više nisu dostupne, jer je ispunio svoju svrhu, no ostat će dobar primjer ujedinjene borbe IT industrije te zdravstvene i epidemiološke struke protiv ove bolesti.

Prema podacima Hrvatskog zavoda za javno zdravstvo, Andrija je u komunikaciji s građanima, samo u prvih tjedan dana predstavljanja javnosti, rasteretio epidemiološke korisničke službe za čak 25 %. Ima više od 80 % pozitivnih ocjena, a cilj mu je bio odgovoriti na što više pitanja o bolesti COVID-19. Kratak pregled podataka o korištenju Andrije: ukupan broj korisnika: 90.000; ukupan broj razmijenjenih poruka: 2.500.000; broj napravljenih samoprocjena: 85.962; broj poslanih feedbacka: 14.280/broj upita za informacije o koronavirusu: 24.107; broj upita za trend: 16.974; broj riješenih kviz pitanja: 6.267; postotak pozitivnih feedbacka: 84,5 %; broj jedinstvenih korisnika koji su koristili Andriju dnevno: 200-250.

Hrvatsku aplikaciju „Stop COVID-19“ je u izvještajnom razdoblju preuzelo 92.511 korisnika, a ukupan broj izdanih verifikacijskih kôdova za laboratorijskim nalazom potvrđeno pozitivne osobe na dan 20. svibnja 2021. iznosi 31.565, od kojih je tek 70 iskorišteno, odnosno toliko je korisnika u Republici Hrvatskoj odlučilo anonimno obavijestiti svoje kontakte o riziku od zaraze. Broj tzv. zaraženih ključeva podijeljen u Republici Hrvatskoj u izvještajnom razdoblju iznosi 771, od čega je 211 ključeva odlukom korisnika podijeljeno i prekogranično. Jedan podijeljeni zaraženi ključ omogućava slanje onoliko obavijesti o izloženosti zarazi drugim korisnicima koliko ih je, na dan valjanosti tog zaraženog ključa, bilo s pozitivno testiranom osobom u epidemiološki rizičnom kontaktu. Vrijedi spomenuti da je od korisnika iz drugih zemalja Europske unije na hrvatske mobilne aplikacije u izvještajnom razdoblju pristiglo ukupno 5.433.887 zaraženih ključeva. Što više ljudi koristi aplikaciju, to je vjerojatniji pozitivan učinak na borbu protiv virusa i bolje se može ocijeniti njezina učinkovitost. Svaka uspješna notifikacija znači potencijalno spašen život. Stopa preuzimanja u Europskoj uniji trenutačno je od 2 % do 55 % stanovništva, ovisno o državi članici. No čak i pri niskoj upotrebi, moguće je napraviti razliku: istraživači kažu da se na 15 % preuzimanja može imati značajan utjecaj na širenje i smrtnost. Zbog toga se svi koji imaju dostupnu aplikaciju potiču da je instaliraju i da je koriste kako bi obavijestili svoje kontakte o riziku od zaraze.

Registar cijepljenih sastavni je dio središnjeg zdravstvenog informacijskog sustava. CEZIH sadržava ažurnu evidenciju cijepljenih građana u Republici Hrvatskoj. Iz tih podataka Hrvatski zavod za javno zdravstvo dnevno izvještava prema Ministarstvu i Vladi, kao i prema međunarodnim organizacijama, poput ECDC-a i EMA-e. CEZIH se u izvještajnom razdoblju ažurira unosom informacija o izvršenom cijepljenju. Od dolaska prvih doza cjepiva protiv bolesti COVID-19 svi cijepitelji (liječnici opće obiteljske medicine i drugi liječnici, koordinatori cijepljenja po županijama, cijepitelji i administratori na cijepnim mjestima u domovima zdravlja, županijskim zavodima za javno zdravstvo i punktovima za masovno cijepljenje poput Zagrebačkog velesajma) imaju mogućnost uvida u cijepni karton te mogućnost upisa podataka o cijepljenju protiv bolesti COVID-19 u registar cijepljenih. Osim registra, prilagođene su komponente nacionalnog zdravstvenog informacijskog sustava CEZIH: eNaručivanje (naručivanje na termin cijepljenja bez uputnice, dupli termini, dodatni katalozi postupaka naručivanja, integracija s popisom zainteresiranih, masovno naručivanje na punkt, prilagodba za prioritetno naručivanje), BSN sustavi (podržana je konfiguracija kalendara odredišnih sustava naručivanja s rasporedom cijepnih lokacija i termina raspoloživih pacijentima za cijepljenje), te uvedene nove komponente s ciljem podrške procesu cijepljenja. Web stranica za iskazivanje interesa cijepise.zdravlje.hr pokrenuta je za prikupljanje informacija o zainteresiranim građanima. Web servis za integraciju s Gx aplikacijama omogućuje liječnicima obiteljske medicine prijavu i otkazivanje za svoje pacijente, te dohvat popisa cijepljenih osoba koji pripadaju njegovom timu. Smart call centar i pripadajući web servis za operatere u županijskim zavodima za javno zdravstvo ili HZJZ-u za masovno naručivanje omogućuje zahvat u Popis zainteresiranih, pojedinačni pregled statusa građanina koji poziva call centar, upis u popis zainteresiranih, naručivanje, otkazivanje narudžbi i u uvid u status građanina. Popis zainteresiranih i pripadajući web servis je centralno mjesto u koji se slijevaju podaci o građanima zainteresiranim za cijepljenje iz četiri izvora: javnog weba, sustava e-Građani, Smart call centra te obiteljskog liječnika. Popis zainteresiranih komunicira sa svim ostalim sustavima: GX aplikacijama, Portalom zdravlja i eNaručivanjem s kojima razmjenjuje podatke kako bi na jednom mjestu bili pohranjeni podaci o zainteresiranim građanima te statusu njihove prijave. Web servis javnog weba sadrži provjere pristupu stranicama, omogućuje preuzimanje podataka i provjeru je li građanin već naručen ili cijepljen te provjeru je li označen da će ga cijepiti obiteljski liječnik.

Osim građana, popis zainteresiranih izrađuje se na temelju podataka iz ordinacija opće obiteljske medicine i putem pozivnog centra. Cijepna mjesta vode brigu o otvorenim terminima i građanima raspoređenim na te termine. Termin za cijepljenje građanima može odrediti obiteljski liječnik ili se građani mogu naručiti putem informatičke platforme. Za potrebe naručivanja većeg broja građana, građani dobivaju obavijest elektroničkom poštom o dodijeljenom terminu te ga moraju potvrditi u roku od 24 sata. Ako propusti termin, osoba će ponovno biti pozvana, sve dok ne obavi cijepljenje i podaci ne budu upisani u registar cijepljenih. U pripremi je naručivanje na termin putem Portala zdravlja na portalu e-Građani kojim će građanin za sebe dobiti mogućnost samostalnog naručivanja na konkretni termin.
U izvještajnom razdoblju je na popis zainteresiranih upisano 260.000 osoba.

U izvještajnom razdoblju u sustavu eNaručivanja obrađeno je ukupno 789.952 narudžbi na cijepljenje protiv COVID-19, a od toga potvrđeno je 689.608 termina. Dodijeljeno je 375.310 termina u budućnosti, za 325.265 različitih osoba.

Masovno naručivanje temeljem popisa zainteresiranih je pokrenuto u 18 županija i Gradu Zagrebu.

Europska komisija je 17. ožujka 2021. objavila Prijedlog uredbe o okviru za izdavanje, provjeru i priznavanje interoperabilnih potvrdi o cijepljenju, testiranju i oporavku kojima se olakšava sloboda kretanja tijekom pandemije COVID-19 (Digitalna zelena potvrda), kojom se od lipnja/srpnja 2021. želi olakšati pravo na slobodu kretanja u EU tijekom pandemije izazvane bolešću COVID-19 uspostavom zajedničkog pravnog okvira za izdavanje i priznavanje interoperabilnih potvrda o cijepljenju protiv bolesti COVID-19, potvrdi o testiranju na COVID-19 i potvrdi o oporavku od bolesti COVID-19. Nakon političkih dijaloga na EU razini, usuglašen je prijedlog akta i novi naziv EU digitalne COVID potvrde. U pripremi tehničkih rješenja intenzivno sudjeluje svih 27 država članica EU te Island, Norveška i Lihtenštajn. 15 država do sada je uspješno prošlo testiranje na pred-produkcijskoj okolini s EU pristupnikom, od kojih je Republika Hrvatska bila pozvana prva u EU provesti testiranja. Uz Hrvatsku, tu su još Nizozemska, Austrija, Švedska, Francuska, Luksemburg, Španjolska, Bugarska, Italija, Litva, Grčka, Njemačka Island, Češka, Danska. Na testnoj okolini trenutno testira još 8 država, dok je je preostalih 7 država u pripremi. Republika Hrvatska je uspostavila tehničko rješenje za prekogranično interoperabilne EU digitalne COVID potvrde i upravo se razmatra njena šira primjena na nacionalnoj razini u smislu podrške ublažavanju epidemioloških mjera. Ključna je uspostava povjerenja na svim razinama, dakle pravno, organizacijski, tehnički te komunikacijski s javnošću. Stoga je neophodno pripremiti i provoditi komunikacijske planove koji će poduprijeti ove napore i sveobuhvatno prihvaćanje od strane građana.

**UČINCI PROVEDBE OPĆIH MJERA ZA ZAŠTITU PUČANSTVA OD ZARAZNIH BOLESTI U DIJELU JAVNOZDRAVSTVENE ZAŠTITE**

**Osiguravanje zdravstvene ispravnosti vode za ljudsku potrošnju**

S ciljem sprječavanja i suzbijanja širenja zaraznih bolesti provode se opće mjere radi osiguravanja zdravstvene ispravnosti vode za ljudsku potrošnju te sanitarna zaštita zona izvorišta i objekata, odnosno uređaja koji služe za javnu opskrbu vodom za ljudsku potrošnju prema posebnim propisima kojima se uređuje kvaliteta vode namijenjena za ljudsku potrošnju.

Te mjere provode se u obliku kontrole zdravstvene ispravnosti vode za ljudsku potrošnju u javnoj distribucijskoj mreži na nekoliko razina u okviru:

* samokontrole koju provode javni isporučitelji vodnih usluga (JIVU)
* državnog monitoringa koji koordinira Hrvatski zavod za javno zdravstvo, a provode županijski zavodi za javno zdravstvo i Nastavni zavod za javno zdravstvo „dr. Andrija Štampar“
* službenih kontrola zdravstvene ispravnosti vode za ljudsku potrošnju koje provode sanitarni inspektori Državnog inspektora
* izrade preporuka u vezi zdravstvene ispravnosti vode za ljudsku potrošnju s naglaskom za vrijeme trajanja pandemije uzrokovane koronavirusom SARS-CoV-2 koje se mogu naći na mrežnim stranicama Ministarstva zdravstva: <https://bit.ly/3idU5oQ>.

Učinak provedenih mjera u osiguranju zdravstvene ispravnosti vode za ljudsku potrošnju objavljuje se u obliku godišnjeg izvješća o zdravstvenoj ispravnosti vode za ljudsku potrošnju na sljedećim mrežnim stranicama Hrvatskog zavoda za javno zdravstvo: <https://bit.ly/3su5aqx>.

Nadalje, s ciljem osiguranja zdravstvene ispravnosti kupališnih, bazenskih voda, voda fontana i drugih voda od javno zdravstvenog interesa sukladno Zakonu o zaštiti pučanstva od zaraznih bolesti iz nadležnosti Ministarstva zdravstva donesen je novi Pravilnik o sanitarno-tehničkim uvjetima bazenskih kupališta te o zdravstvenoj ispravnosti bazenskih voda („Narodne novine“, broj 59/20.). Na temelju članka 24. predmetnog Pravilnika zavodi za javno zdravstvo županija, odnosno Grada Zagreba bili su u obvezi Hrvatskom zavodu za javno zdravstvo, kao voditelju registra bazenskih voda, dostaviti izvještaj o stanju zdravstvene ispravnosti bazenskih voda bazenskih kupališta na području županije, odnosno Grada Zagreba najkasnije do 31. siječnja za proteklu godinu. Hrvatski zavod za javno zdravstvo izradio je godišnje izvješće o stanju zdravstvene ispravnosti bazenskih voda bazenskih kupališta u Republici Hrvatskoj u 2020. Zbog epidemiološke situacije i mjera donesenih vezano uz suzbijanje pandemije bolesti COVID-19 rad bazenskih kupališta nije bio dozvoljen u dijelu 2020. te se u tom razdoblju nisu uzorkovali uzorci bazenske vode što je rezultiralo znatno nižim ukupnim brojem uzoraka prema kojemu je uzorkovano 6.477 uzoraka vode u 1.265 bazena  (1.100 punjeno slatkom vodom 136 morem i 29 termalnom vodom). Zdravstveno ispravnih uzoraka bilo je 80,01 % i 19,9 % neispravnih. Od ukupno neispravnih uzoraka bazenskih voda 87 % se odnosilo na bazene sa slatkom vodom, a 13 % neispravnih uzoraka se odnosilo na bazene punjene morem. Najčešći razlog neispravnosti bazenskih voda bila je povišena koncentracija kemijskih parametara trihalometana i slob. Rez. Klora (7,9 %), a 2, 6 % uzrok je bila mikrobiološka neispravnost bazenske vode.

Navedeno ukazuje na činjenicu da su donošenjem novog Pravilnika o sanitarno-tehničkim uvjetima bazenskih kupališta te o zdravstvenoj ispravnosti bazenskih voda postroženi neki od uvjeta  koje mora zadovoljiti bazenska voda, pa je stoga postotak ukupno neispravnih uzoraka nešto veći nego prijašnjih godina te potrebno ustrajno raditi na poboljšanju zdravstvene ispravnosti bazenskih voda kako bi se očuvalo zdravlje korisnika bazenskih kupališta.

Nadalje, u skladu s odredbom članka 61. Zakona o zaštiti pučanstva od zaraznih bolesti, Ministarstvo zdravstva izdaje suglasnost za izdavanje sprovodnica prema kojoj se umrla osoba može prenositi iz inozemstva u Republiku Hrvatsku, i to u slučaju ako je osoba umrla od zarazne bolesti, ako je ekshumirana ili ako je državljanstvo umrle osobe nepoznato ili se ne može utvrditi. Od ukupnog broja izdanih suglasnosti za izdavanje sprovodnice, Ministarstvo zdravstva je u izvještajnom razdoblju izdalo 92 suglasnosti za izdavanje sprovodnica za osobe koje su umrle od zarazne bolesti COVID-19 u inozemstvu temeljem odredbi Pravilnika o dopuni Pravilnika o uvjetima i načinu obavljanja opremanja, prijenosa, prijevoza, kremiranja, pogreba i iskopavanja umrlih osoba te o uvjetima glede prostora i opreme pravnih i fizičkih osoba za obavljanje opremanja, prijenosa, prijevoza, kremiranja, pogreba i iskopavanja umrlih osoba[[2]](#footnote-2)[2] koji je donesen sukladno članku 65. Zakona o zaštiti pučanstva od zaraznih bolesti.

U okviru nadležnosti Ministarstva zdravstva, a s obzirom na predmetnu Odluku o proglašenju epidemije bolesti COVID-19 uzrokovane virusom SARS-CoV-2 na području čitave Republike Hrvatske došlo je do znatnog povećanja potrebe za dezinfekcijskim sredstvima osobito vrste proizvoda 1 (biocidni proizvodi za osobnu higijenu ljudi) i 2 (dezinfekcijska sredstva i drugi biocidni proizvodi za upotrebu u domaćinstvu i na površinama namijenjenima javnom zdravstvu) te povećanog broja upita vezano uz registriranje biocidnih proizvoda. Pojavom bolesti COVID-19 povećane su aktivnosti vezano uz registriranje i stavljanje na tržište biocidnih proizvoda.

**Dezinfekcija, dezinsekcija i deratizacija**

Ministarstvo zdravstva izdaje odobrenja za obavljanje poslova obvezatne dezinfekcije, dezinsekcije i deratizacije, a koja se izdaju sukladno Pravilniku o uvjetima kojima moraju udovoljavati pravne i fizičke osobe koje obavljaju djelatnost obvezatne dezinfekcije, dezinsekcije i deratizacije kao mjere za sprječavanje i suzbijanje zaraznih bolesti pučanstva[[3]](#footnote-3)[3], koji je donesen na temelju Zakona o zaštiti pučanstva od zaraznih bolesti. Popis ovlaštenja se nalazi na mrežnim stranicama Hrvatskog udruženja za dezinfekcije, dezinsekcije i deratizacije <https://bit.ly/3iiqLgR>. Unatoč pandemiji uzrokovanoj SARS-CoV-2 nije uočen povećan opseg zahtjeva za izdavanjem ovlaštenja za provedbom dezinfekcije, dezinsekcije i deratizacije.

**UČINCI PROVEDBE MJERA U OBVEZNOM ZDRAVSTVENOM OSIGURANJU**

Sredstva za provođenje preventivnih, dijagnostičkih i terapijskih mjera za osigurane osobe u okviru obveznog zdravstvenog osiguranja osiguravaju se sukladno Zakonu o obveznom zdravstvenom osiguranju.

Slijedom navedenog, od početka pandemije u 2020. i 2021. godini je za testiranje na bolest COVID-19 i liječenje oboljelih, iz obveznog zdravstvenog osiguranja u izvještajnom razdoblju plaćeno na temelju računa i izvještaja o radu (COVID-19 ordinacije, mobilni timovi za cijepljenje) ukupno 1.702.045.801,97 kuna, ne računajući troškove naknade plaće za vrijeme privremene nesposobnosti, odnosno spriječenosti za rad.

Tablicom u nastavku prikazani su troškovi testiranja na COVID-19 i liječenja.

**Tablica 10.** **Troškovi testiranja na COVID-19 i liječenja**

|  |  |
| --- | --- |
| **Vrsta računa (oznake U07),  Izvještaji (COVID ordinacije + mobilni timovi za cijepljenje)** | **UKUPNO (kn)** |
| Testiranje | 873.383.655,42 |
| SKZZ bez testiranja (s bez DTP) | 71.523.533,01 |
| BZZ-DTS | 697.965.554,15 |
| DBL (BZZ+DZ) | 16.276.459,80 |
| Smještaj i liječenje COVID (11+12) | 5.976.221,58 |
| Lijekovi na RP | 5.739.711,39 |
| PZZ po računima bez COVID-19 ordinacija | 1.698.200,43 |
| COVID ordinacije | 23.204.519,52 |
| Mobilni timovi za cijepljenje | 6.277.946,67 |
| **UKUPNO** | **1.702.045.801,97** |

U ovom izvještajnom razdoblju, Hrvatski zavod za zdravstveno osiguranje (u daljnjem tekstu: Zavod) imao je dodatne troškove vezane uz COVID-19 za naknade bolovanja zbog izolacije i samoizolacije u iznosu od 83.104.082 kuna (u prethodnom izvještajnom razdoblju 89.609.710 kuna), za posebne nagrade zdravstvenim djelatnicima 55.705.038 kuna, za nabavu cjepiva protiv bolesti COVID-19 132.211.159 kuna te nabavu lijeka Veklury (remdesivir) sukladno potrebama zdravstvenih ustanova za liječenje COVID bolesnika kojima je potrebna potpora terapijom kisika u iznosu od 41.063.515 kuna (u prethodnom izvještajnom razdoblju ukupno 82.687.500 kuna, od čega se na 2020. odnosi 41.343.750 kuna). Isto tako, doznačena su dodatna sredstva Klinici za infektivne bolesti dr. Fran Mihaljević i Kliničkoj bolnici Dubrava za liječenje oboljelih od bolesti COVID-19 u ukupnom iznosu od 29.000.000 kuna.

**Razvoj digitalnih tehnologija**

Zavod kontinuirano radi na razvoju digitalnih tehnologija kako bi se smanjili fizički kontakti te time spriječilo i suzbilo širenje zaraznih bolesti. U tom je smislu, kao operator središnjeg dijela Centralnog zdravstvenog informacijskog sustava Republike Hrvatske (CEZIH) dorađen servis koji vrši dohvat osnovnih administrativnih podataka osiguranih osoba u svrhu provjere njihova identiteta (Osiginfo). U okviru Osiginfo servisa obavlja se automatska provjera statusa osiguranja osigurane osobe (obvezno + dopunsko osiguranje). Servis Osiginfo kao osnovni servis sustava CEZIH dostupan je svim zdravstvenim radnicima koji su povezani na sustav CEZIH (doktori, ljekarnici, laboratoriji).

U svrhu sprječavanja i suzbijanja prijenosa bolesti COVID-19 servis Osiginfo je nadopunjen i tri puta dnevno ažuriran informacijom o tome je li osiguranoj osobi određena mjera samoizolacije. Na taj način je, suvremenim tehnologijama, omogućena dostupna informacija o određenoj mjeri samoizolacije zdravstvenim radnicima kako bi ih na vrijeme upozorili je li osobi kojoj pružaju zdravstvenu zaštitu ista mjera određena.

**Upute Zavoda osiguranim osobama**

Zavod je također zbog aktualne epidemiološke situacije te izvanrednih okolnosti uzrokovanih pojavom bolesti COVID-19, u cilju zaštite osiguranih osoba te radnika pozvao osigurane osobe i druge korisnike usluga Zavoda, naročito one starije dobi, da privremeno odgode svoj dolazak u službene prostorije Zavoda te ih uputio na komunikaciju putem besplatnih info telefona i elektroničke pošte.

Radi ostvarivanja određenih prava iz obveznog i dopunskog zdravstvenog osiguranja, osiguranicima je omogućeno podnošenje zahtjeva, odnosno dostava potrebne dokumentacije putem elektroničke pošte. Također, kako bi se dodatno zaštitili građani starije životne dobi, odnosno umirovljenici koji premiju dopunskog zdravstvenog osiguranja žele uplaćivati putem administrativne zabrane na mirovini, Zavod je u suradnji s Hrvatskim zavodom za mirovinsko osiguranje omogućio dostavu zahtjeva za administrativnu zabranu na mirovini i elektroničkim putem.

Navedene aktivnosti pridonijele su smanjenju osobnih kontakata koje su usmjerene na sprječavanje širenja zaraze, a istovremeno je i nadalje omogućeno osiguranicima nesmetano ostvarivanje prava iz obveznog i dopunskog zdravstvenog osiguranja.

**UČINCI PROVEDBE MJERA IZ ZAKONA O ZAŠTITI PUČANSTVA OD ZARAZNIH BOLESTI U DJELOKRUGU MINISTARSTVA UNUTARNJIH POSLOVA**

Stožer civilne zaštite Republike Hrvatske je u izvještajnom razdoblju kontinuirano razmatrao epidemiološku situaciju na dnevnoj razini te, ovisno o epidemiološkoj situaciji donosio odluke kojima je uvodio ili ukidao, odnosno ublažavao nužne epidemiološke mjere.

Kao i u prethodnom razdoblju, Stožer je uvažavao mišljenja i preporuke županijskih stožera i županijskih epidemioloških službi te je kontinuirano donosio odluke, rukovodeći se, kao i u prethodnom razdoblju, sljedećim načelima:

* sve uvedene nužne epidemiološke mjere uvedene su prvenstveno radi zaštite ljudskih života i zdravlja, uvažavajući načelo razmjernosti kako bi se u najmanjoj mogućoj mjeri ograničilo funkcioniranje gospodarstva i drugih segmenata društvenog i privatnog života
* primarno se uvažavalo mišljenje i preporuke epidemioloških stručnjaka i znanstvenika, kako na nacionalnoj razini, tako i na županijskim razinama s obzirom na epidemiološku situaciju u pojedinoj županiji ili jedinici lokalne samouprave
* održavanje svakodnevne koordinacije s lokalnim stožerima što je rezultiralo kvalitetnim, profesionalnim i pravovremenim postupanjem i provođenjem svih odluka Stožera civilne zaštite Republike Hrvatske
* raznim kanalima kriznog komuniciranja građani su pravovremeno i transparentno informirani o razvoju epidemiološke situacije i educirani o potrebi pridržavanja epidemioloških mjera i preporuka i uputa Hrvatskog zavoda za javno zdravstvo
* davanje prednosti edukacijskom i preventivnom djelovanju u odnosu na represivno, kad god je to bilo moguće
* kontinuirano se isticala važnost osobne odgovornosti i načina ponašanja svakog pojedinca u sprječavanju širenja bolesti COVID-19
* kontinuirano se razvijala i propagirala svijest o nužnosti cijepljenja kao najvažnijeg načina sprječavanja širenja bolesti COVID-19.

Tijekom izvještajnog razdoblja, inspektori Ravnateljstva civilne zaštite, u suradnji i koodinaciji s ostalim državnim tijelima i inspekcijskim službama izvršili su 63.164 nadzora. Zbog kršenja epidemioloških mjera propisanih odlukama Stožera civilne zaštite Republike Hrvatske izrečeno je 4.216 upozorenja, a podnesena su 92 prekršajna naloga te jedan optužni prijedlog.

Inspektori Ravnateljstva civilne zaštite od početka nastanka epidemije korona virusom, prilikom obavljanja inspekcijskih nadzora i kontrola, najviše su izrekli upozorenja na licu mjesta te su se nedostaci odmah otklanjali i nije bilo podizanja prekršajnih naloga i izricanja novčanih kazni. U situacijama kad unatoč upozorenjima stranke nisu htjele postupati sukladno odlukama Stožera, inspektori su pristupili podnošenju prekršajnog naloga i izricanju novčanih kazni. Dakle, kad god je to bilo moguće prednost je dana edukaciji i prevenciji u odnosu na kažnjavanje.

Od ukupnog broja prekršajnih naloga 92 prekršajna naloga podnijeta su na temelju članaka 36. i 22.a Zakona o sustavu civilne zaštite, ako je utvrđeno da je učinjen prekršaj iz članka 36. stavka 8. Zakona o sustavu civilne zaštite, koji je kažnjiv za pravnu osobu po članku 89. stavku 1. podstavku 2. (20.000 kuna - 70.000 kuna) te za odgovornu osobu u pravnoj osobi (direktora) po članku 89. stavku 2. (10.000 kuna - 20.000 kuna); 4 prekršajna naloga podnesena su na temelju članka 47. stavka 2. točke 10. Zakona o zaštiti pučanstva od zaraznih bolesti, kažnjiv po članku 76.b za pravnu osobu (10.000 kuna - 40.000 kuna) te odgovornu osobu u pravnoj osobi (5.000 kuna - 10.000 kuna) te 6 prekršajnih naloga protiv fizičkih osoba, podnijeto je na temelju prekršaja iz članka 47. stavka 2. točke 9., kažnjivo prema članku 76.c, gdje je određena novčana kazna u iznosu od 500,00 kuna sukladno ovlastima iz Zakona o zaštiti pučanstva od zaraznih bolesti.

Navedene odluke i kontinuirani inspekcijski nadzor doprinijeli su sprječavanju širenja zaraze i postupnom smanjenju broja zaraženih. Cijelo vrijeme Stožer je prvenstveno vodio brigu o zaštiti zdravlja građana, pritom pazeći da nužne epidemiološke mjere budu razmjerne cilju zbog kojeg se uvode kako bi se u što manjoj mjeri ograničavao društveni život i održalo gospodarstvo.

Postupajući po Zakonu o zaštiti pučanstva od zaraznih bolesti, u izvještajnom razdoblju policijski službenici su:

- obavljajući nadzor pravilnog nošenja maski za lice ili medicinskih maski utvrdili 2.256 prekršaja, radi čega su počiniteljima ovih prekršaja izrekli 1.239 upozorenja, a prema onim počiniteljima koji su uporno kršili ovu odredbu izdali su 1.017 obaveznih prekršajnih naloga

- obavljajući nadzor zabrane ili ograničenja javnih događanja i/ili okupljanja utvrdili 50 prekršaja, radi čega su izdali 50 prekršajnih naloga (17 pravnoj osobi, 16 odgovornoj osobi u pravnoj osobi i fizičkoj osobi, 15 fizičkoj osobi - obrtniku te četiri fizičkoj osobi)

- obavljajući nadzor zabrane ili ograničenja održavanja privatnih okupljanja, fizičkim osobama vlasnicima ili posjednicima privatnih prostora, izdali 107 prekršajnih naloga

- obavljajući nadzor izolacije u vlastitom domu ili drugom prostoru utvrdili 4.832 prekršaja počinjena od strane fizičkih osoba protiv kojih su pokrenuli prekršajne postupke izdavanjem prekršajnih naloga ili podnošenjem prekršajnih prijedloga.

 U izvještajnom razdoblju policijski službenici Ministarstva unutarnjih poslova podnijeli su 104 kaznene prijave protiv počinitelja kaznenog djela „Širenje i prenošenje zarazne bolesti“ opisanog u članku 180. stavku 1. Kaznenog zakona.

Popis odluka koje je Stožer donio u izvještajnom razdoblju nalazi se u prilogu ovoga Izvješća i njegov je sastavni dio.

Vlada je 31. svibnja 2021. donijela Odluku o uspostavi nacionalnog sustava za izdavanje EU digitalne Covid potvrde kojom je uspostavljen nacionalni sustav za izdavanje EU digitalne COVID potvrde radi olakšavanja slobodnog kretanja građana tijekom pandemije bolesti COVID-19 uzrokovane virusom SARS-CoV-2, učinkovitijeg doprinosa postupnom ukidanju ograničenja, uz istodobno ostvarivanje visoke razine zaštite javnog zdravlja, s ciljem izdavanja EU digitalne COVID potvrde. EU digitalne COVID potvrde koriste se za olakšavanje kretanja građana prilikom prelaska graničnih prijelaza Republike Hrvatske.

**UČINCI PROVEDBE MJERA IZ ZAKONA O ZAŠTITI PUČANSTVA OD ZARAZNIH BOLESTI U DJELOKRUGU DRŽAVNOG INSPEKTORATA**

Sanitarna inspekcija Državnog inspektorata radi zaštite pučanstva Republike Hrvatske od unošenja zaraznih bolesti, u prometu preko granice, obavlja sanitarno-inspekcijski nadzor nad državljanima Republike Hrvatske i drugim osobama koje ulaze u Republiku Hrvatsku, njihovim stvarima i sredstvima u svrhu provedbe posebne mjere ranog otkrivanja izvora zaraze i putova prenošenja zaraze koja ima za cilj staviti pod zdravstveni nadzor osobe koje dolaze iz zemalja u kojima postoje zarazne bolesti. U izvještajnom razdoblju granična sanitarna inspekcija je u 5 slučajeva naredila zdravstveni pregled osoba koje su došle iz zemalja u kojima postoje zarazne bolesti malarija, kolera.

Temeljem Zakona sanitarna inspekcija Državnog inspektorata nadležna je za nadzor nad provedbom općih, posebnih, sigurnosnih i ostalih mjera za zaštitu pučanstva od zaraznih bolesti i u navedenom izvještajnom razdoblju sanitarna inspekcija na području Republike Hrvatske izvršila je ukupno 2.557 inspekcijskih nadzora iz područja zaraznih bolesti i donijete su 542 mjere sukladno odredbi članka 69. Zakona o zaštiti pučanstva od zaraznih bolesti.

U izvještajnom razdoblju sanitarna inspekcija provodila je pojačane nadzore nad provedbom sigurnosnih mjera propisanih Odlukom o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 (dalje u tekstu: Odluka o nužnim mjerama) i Odlukom o nužnoj mjeri obveznog korištenja maski za lice ili medicinskih maski. U navedenu svrhu provedeno je 1.500 nadzora te izdano 212 usmenih rješenja, a koja su se odnosila uglavnom na nepridržavanje propisnih uvjeta za usluživanje na otvorenom koji su na snazi 1. ožujka 2021. temeljem izmjena Odluke o nužnim mjerama od 26. veljače 2021., a kojom je omogućeno pružanje ugostiteljskih usluga na način da hranu, piće, napitke i slastice mogu usluživati samo na otvorenim terasama, odnosno drugim otvorenim prostorima za usluživanje, uz strogo pridržavanje propisanih epidemioloških mjera i posebnih preporuka i uputa Hrvatskog zavoda za javno zdravstvo. Provedbom pojačanog nadzora sanitarne inspekcije i donošenjem upravnih mjera udio subjekata koji ne poštuju mjere propisane mjere rada na otvorenom se kontinuirano smanjivao. Predmetnim inspekcijskim nadzorima nisu utvrđena značajna kršenja mjera vezanih za mjere nošenja maski i redovite dezinfekcije što je učinak prethodnih aktivnosti i pojačane osviještenosti o važnosti provedbe mjera zaštite pučanstva od zaraznih bolesti.

Osim navedenih pojačanih nadzora, sanitarna inspekcija provodila je redovne nadzore nad provedbom općih i posebnih mjera, a koje su se odnosile na sanitarno-tehničke i higijenske uvijete, provođenje mjera za zaštitu od legionelle, te provođenje propisanih zdravstvenih pregleda i provođenje zdravstvenog odgoja te kontrolu učinkovitosti provedbe dezinfekcije (mikrobiološke čistoće) u objektima za proizvodnju i promet hrane. Navedene mjere pravne i fizičke osobe dužne su provoditi kontinuirano, a redovitim nadzorom sanitarna inspekcija kontinuirano provjerava provode li se opće i posebne mjere na propisani način te donošenjem upravnih mjera doprinose uklanjanja nedostatka i jačanju provedbe obaveznih mjera. U skladu s tim sanitarna inspekcija izdala je 130 rješenja o otklanjanju nedostataka vezanih za provedbu propisanih općih mjera zaštite pučanstva, a temeljem provedbe redovnog zdravstvenog nadzora na zaposlenicima sanitarna inspekcija u 16 slučajeva donijela rješenja zabrane rada osobama na određenim radnim mjestima, odnosno na mjestima na kojima mogu ugroziti zdravlje drugih osoba za zaposlenike za koje je utvrđeno da su kliconoše određenih zaraznih bolesti.

Sanitarna inspekcija sukladno člancima 59. i 60. Zakona o zaštiti pučanstva od zaraznih bolesti ima ulogu i u provedbi jedne od ostalih mjera, a koja se odnosi na prijenos, pogreb i iskopavanje umrlih osoba, te je u svrhu redovne provedbe navedene izdano je 417 sprovodnica temeljem članka 60. Zakona radi prijenosa umrlih osoba iz Republike Hrvatske u inozemstvo koje nisu bile pokapane i koje nisu umrle od zarazne bolesti i 186 rješenja u skladu s člankom 59. Zakona kojim se osigurava da se pogreb i prijenos umrlih osoba koje nisu bile pokapane, a umrle su od bolesti COVID-19 uzrokovane virusom SARS-CoV-2 obavi pod uvjetima i na način kojim se onemogućava širenje zaraznih bolesti. O početka epidemije, pa tako i u izvještajnom razdoblju sanitarnoj inspekciji značajno je povećana aktivnost vezano za osiguranje provedbe mjere pogreba i prijenosa umrlih koji su umrli od zarazne bolesti pod uvjetima i na način kojim se onemogućava širenje zarazne bolesti.

U vezi s donesenim rješenjima, temeljem članka 75., članka 76., članka 76.a, te članka 77. naprijed navedenog Zakona, u izvještajnom razdoblju sanitarna inspekcija je poduzimala i prekršajne mjere te je doneseno 7 optužnih prijedloga, 4 obavezna prekršajna naloga, 7 prekršajnih naloga i naplaćeno je 4.000,00 kuna.

U navedenom razdoblju zaprimljeno je i 14 sudskih presuda vezanih za kršenje mjera samoizolacije - u ukupnom iznosu kazni od 24.000,00 kuna.

U navedenom razdoblju nije bilo izjavljenih žalbi na prvostupanjska rješenja sanitarnih inspektora izrečenih temeljem članaka 68. i članaka 69. Zakona**.**

Temeljem naprijed opisanog, sanitarna inspekcija Državnog inspektorata u izvještajnom razdoblju kao i do sada kontinuirano nadzire provedbu općih, posebnih i sigurnosnih mjera propisanih Zakonom, a koje su pravne i fizičke osobe dužne provoditi radi zaštite života i zdravlja ljudi.

Iz gore evidentiranih brojčanih podataka - inspekcijskih nadzora i donesenih mjera, utvrđeno je da se navedene redovne mjere provode kontinuirano, i da je udio nedostataka prosječan u odnosu na prijašnje razdoblje. Povećani udio nedostataka u provedbi sigurnosnih mjera uređenih odlukama Stožera uočen je nakon donošenja izmjene Odluke o nužnim mjerama koje su se primjenjivale od 1. ožujka 2021., a vezano za rad ugostiteljskih objekta na otvorenom, međutim pojačani nadzori, akcije i kontrole izvršenja izdanih usmenih rješenja od sanitarne inspekcije Državnog inspektorata doprinijele su smanjenju broja utvrđenih nedostataka.

**UČINCI PROVEDBE MJERA IZ ZAKONA O ZAŠTITI PUČANSTVA OD ZARAZNIH BOLESTI NA PODRUČJU GOSPODARSTVA**

**Strateške robne zalihe**

Sukladno Odluci Vlade o nabavi i korištenju robe strateških robnih zaliha u svrhu provedbe mjera zaštite zdravlja i jačanja nadzora nad širenjem bolesti COVID-19, od 17. ožujka 2020., Ravnateljstvo za robne zalihe Ministarstva gospodarstva i održivog razvoja preuzelo je obvezu nabave robe i usluga potrebnih za provedbu mjera zaštite zdravlja i jačanja nadzora nad širenjem koronavirusa.

Roba nabavljena putem Ravnateljstva za robne zalihe najvećim je dijelom isporučena u skladište Stožera civilne zaštite koji su istu i otpremali prema zahtjevima naručitelja osim manjeg dijela specifične robe koji je nabavljen i isporučen za pojedini laboratorij ili zdravstvenu ustanovu, najvećim dijelom Kliniku za infektivne bolesti „Dr. Fran Mihaljević“, bolnicu u Pakracu, Stacionar Arena Zagreb i sl.

**Nabava zaštitne opreme**

Ukupno je u izvještajnom razdoblju u nabavu robe za provedbu mjera zaštite zdravlja i jačanja nadzora nad širenjem bolesti COVID-19 uloženo 51.193.510,36 kuna te dodatno 210.084,00 kuna za troškove prijevoza i špediterskih usluga, što ukupno s nabavom robe i usluga u 2020. doseže iznos veći od 595 milijuna kuna.

 Tablicom u nastavku daje se prikaz roba nabavljenih i za potrebe intervencije uslijed epidemije COVID - 19 u izvještajnom razdoblju.

**Tablica 11.** Pregled roba nabavljenih za potrebe intervencije uslijed epidemije COVID-19 u razdoblju od 16. siječnja-31. svibnja 2021.

|  |  |  |  |  |
| --- | --- | --- | --- | --- |
| **Redni broj** | **Vrsta nabavljene robe**  | **Jedinica mjere**  | **Količina** | **Vrijednost u kn** |
| **ZAŠTITNA OPREMA**  |
|  | Zaštitne maske  | kom | 65.000 | 1.020.625,00 |
|  | Kirurške maske | kom | 4.500.000 | 3.525.000,00 |
|  | Pamučne maske | kom | 185.000 | 933.625,00 |
|  | Zaštitne i kirurške rukavice  | kom | 9.276.000 | 9.936.240,00 |
|  | Terms rukavice za suhi led | kom | 80 | 5.400,00 |
|  | Zaštitni vizir | kom | 199.916 | 1.199.496,00 |
|  | Zaštitna odjela / kombinezoni | kom | 30.000 | 1.837.500,00 |
| **U K U P N O** | **18.457.886,00** |
| **OSTALI NEPREHRAMBENI PROIZVODI I OPREMA**  |
|  | Respiratori | kom | 13 | 2.112.500,00 |
|  | Respiratori za dugotrajnu respiraciju | kom | 10 | 2.250.000,00 |
|  | Generator protoka AIRVO2 | kom | 99 | 3.712.500,00 |
|  | Defibrilator s kablom i elektrodama | kom | 5 | 194.612,50 |
|  | Monitor za praćenje vital. funkcija s programom | kom | 32 | 982.800,00 |
|  | Perfuzijska pumpa | kom | 60 | 648.000,00 |
|  | Medicinski kisik u bocama 50kg | kom | 16 | 2.436,67 |
|  | Komplet za terapiju kisikom (regulator, ovlaživač) | kom | 10 | 18.830,00 |
|  | Regulatori za terapiju kisikom | kom | 12 | 26.700,00 |
|  | Jednokratne šprice i igle | kom | 8.731.800 | 3.467.236,29 |
|  | Brzi antigentestovi (RAT2) | originalno pakiranje | 348.000 | 10.328.216,94 |
|  | Filter tipsevi | kom | 387.680 | 446.892,80 |
|  | Taqman fast virus 1-step (kemikalija za testove) | originalno pakiranje | 35 | 804.142,50 |
|  | Optička folija za PCR testove | kom | 1.800 | 12.696,75 |
|  | PCR pločice | kom | 2.550 | 122.008,25 |
|  | Reagensi za detekciju SARS i inf. A i B | kom | 43.200 | 2.818.800,00 |
|  | PLS stacionirani setovi za ECMO aparate  | kom | 30 | 680.926,50 |
|  | Sredstva za dezinfekciju ruku i prostora | lit | 5.050 | 80.128,30 |
|  | Vreće za infektivni otpad | kom | 9.900 | 16.458,75 |
|  | Madraci | kom | 231 | 58.905,00 |
|  | Rezervne navlake za madrace | kom | 1.200 | 75.000,00 |
|  | Medicinski kompleti prve pomoći | kom | 2.000 | 1.237.500,00 |
|  | Šatori s jedinicom za zagrijavanje | kom | 5 | 2.236.812,50 |
|  | Sklopivi stolovi i klupe | kom | 25 | 22.742,19 |
|  | Plastični lanac 25m za barijere-izolaciju prostora | kom | 32 | 7.470,00 |
|  | Zavjesa za tuš s priborom | kom | 2 | 299,40 |
|  | Zamrzivač | kom | 1 | 2.133,10 |
|  | Laboratorijski stol | kom | 3 | 22.192,50 |
|  | Ladičar | kom | 1 | 1.475,00 |
|  | Ormar za potrošni materijal | kom | 2 | 3.450,00 |
|  | Osobno računalo | kom | 1 | 10.482,50 |
|  | Police za registratore | kom | 1 | 981,25 |
|  | Radni stol | kom | 3 | 3.300,00 |
|  | Audio-video nadzor | kom | 1 | 28.163,92 |
|  | Baterije AA | kom | 300 | 487,50 |
|  | LED žarulje | kom | 5 | 199,50 |
|  | Kartonske kutije | kom | 500 | 7.256,25 |
|  | Nabava i ugradnja toplovodnog kotla | kom | 1 | 290.887,50 |
| **U K U P N O**  | **32.735.624,36** |
| **SVEUKUPNO** | **51.193.510,36** |

Hrvatska agencija za malo gospodarstvo, inovacije i investicije (HAMAG-BICRO) provodi odluke Vlade Republike Hrvatske kroz šest mjera pomoći mikro, malom i srednjem poduzetništvu uslijed epidemije uzrokovane koronavirusom. Ukupna vrijednost mjera od inicijalnih 1,148 milijardi kuna iz ožujka 2020., sada iznosi 4,3 milijarde kuna.

S ciljem što bržeg odgovora na novonastale potrebe poduzetnika za dodatnom likvidnošću prilagođena su 4, a uvedena nova 2 financijska instrumenta. Programi su financirani iz Europskih strukturnih i investicijskih fondova (ESIF), a prilagođeni su:

* + snižavanjem kamatnih stopa na investicijske kredite ESIF Mikro i Mali zajmovi, sa 30 % udjelom obrtnih sredstava, na 0,1 % - 0,25 % - 0,5 %, naknadno je snižena kamatna stopa i za Mikro i Male investicijske zajmove za Poljoprivredu i ruralni razvoj na 0,1 % - 0,25 %
	+ povećanjem alokacija za financijski instrument ESIF Mikro zajam za obrtna sredstva namijenjena mikro i malim poduzetnicima, iznos zajma je od 1.000 do 25.000 EUR uz smanjene kamatne stope na 0,5 % – 0,75 % – 1,0 %, ovisno o indeksu razvijenosti, dok je poček 12 mjeseci
	+ uvođenjem moratorija na sve prethodno odobrene ESIF Mikro i Malih zajmova te zajmova za Poljoprivredu i ruralni razvoj do 30. lipnja 2021.
	+ povećanjem maksimalne stope jamstva za ESIF pojedinačna jamstva za kredite za obrtna sredstva sa 65 % na 80 % glavnice kredita (jamčeni krediti iznos jamstva 150.000 - 1.000.000 EUR) putem 17 financijskih institucija
	+ povećanjem maksimalnog iznosa jamstva za ESIF pojedinačna jamstva za investicijske kredite do 80 % glavnice kredita (maksimalni jamčeni kreditni iznos se povećao sa 2.000.000 na 4.000.000 EUR) putem 17 financijskih institucija
* uspostava novog financijskog instrumenta Mikro zajam za ruralni razvoj za obrtna sredstva s kamatnom stopom od 0,5 % za subjekte malog gospodarstva u poljoprivrednom, prerađivačkom i šumarskom sektoru (zajam od 1.000 - 25.000 EUR, min. rok otplate do 3 godine, kam. stopa 0,5 %, poček do 12 mjeseci)
* uspostava novog financijskog instrumenta COVID-19 zajam za obrtna sredstva koji obuhvaća širi spektar djelatnosti u odnosu na propisane, planirani iznos zajma je do 750.000,00 kuna, s kamatnom stopom od 0,25 %, s počekom do 12 mjeseci i maksimalnim rokom otplate do 5 godina, instrument osiguranja samo zadužnica subjekta
* nastavak financijskog instrumenta COVID-19 zajam za obrtna sredstva koji je usmjeren na mikro, mala i srednja poduzeća koja ostvaruju pad prihoda u odnosu na 2019., a koja su zatvorena Odlukom Stožera civilne zaštite Republike Hrvatske od 27. studenoga 2020. ili koja u 2020. ostvaruju pad prihoda od 60 % i više u odnosu na 2019. ili koja u 2020. ostvaruju pad prihoda od 20 % i više u odnosu na 2019., a posluju na potpomognutim područjima prema indeksu razvijenosti, odnosno jedinice područne (regionalne) samouprave razvrstane u I. skupinu sukladno Zakonu o regionalnom razvoju Republike Hrvatske (Brodsko-posavska županija, Bjelovarsko-bilogorska županija, Ličko-senjska županija, Vukovarsko-srijemska županija, Sisačko-moslavačka županija i Virovitičko-podravska županija).

U Tablici 12. prikazani su podaci provedbu financijskih instrumenata COVID-19

**Tablica 12.**

|  |  |  |  |  |
| --- | --- | --- | --- | --- |
| **ZAPRIMLJENI** |  |  | **Broj predmeta** | **Iznos zajma (kn)** |
| ESIF Mikro investicijski zajam - 68 |   |   |   | 319 | 52.570.382,48 |
| Mikro zajam za OBS ruralni razvoj - 73 |   |   |   | 30 | 4.683.314,85 |
| Mikro zajam za ruralni razvoj - 74 |   |   |   | 105 | 18.599.519,88 |
| Mali zajam za ruralni razvoj - 75 |   |   |   | 10 | 3.364.974,54 |
| COVID-19 zajam za OBS - 78 |   |   |   | 1.438 | 360.652.758,74 |
|   | **UKUPNO** |  |  | **1.902** | **439.870.950,49** |
| **ODOBREN** |   |   | Broj predmeta | Iznos zajma (kn) |
| ESIF Mikro investicijski zajam - 68 |   |   |   | 250 | 39.003.088,89 |
| ESIF Mali investicijski zajam - 70 |   |   |   | 44 | 14.619.758,29 |
| Mikro zajam za OBS ruralni razvoj - 73 |   |   |   | 27 | 4.108.814,87 |
| Mikro zajam za ruralni razvoj - 74 |   |   |   | 73 | 11.703.634,88 |
| Mali zajam za ruralni razvoj - 75 |   |   |   | 96 | 33.240.514,60 |
| COVID-19 zajam za OBS - 78 |   |   |   | 1.442 | 359.728.259,31 |
|   | **UKUPNO** |  |  | **1.932** | **462.404.070,84** |
| **ZAPRIMLJENI** |   |   | Broj predmeta | Iznos jamstva (kn) | Iznos kredita (kn) |
| ESIF pojedinačna jamstva - 67 | 9 | 30.257.293,31 | 37.821.616,63 |
| **UKUPNO** |  |  | **9** | **30.257.293,31** | **37.821.616,63** |
| **ODOBREN** |   |   | Broj predmeta | Iznos jamstva (kn) | Iznos kredita (kn) |
| ESIF pojedinačna jamstva - 67 | 9 | 20.839.263,76 | 26.049.079,69 |
| **UKUPNO** |  |  | **9** | **20.839.263,76** | **26.049.079,69** |
| **MORATORIJ** | Broj | Stanje nedospjele glavnice na 18.5.2021 |
| **UKUPNO** | **1558** | **375.107.783,03 kn**  |

**UČINCI PROVEDBE MJERA IZ ZAKONA O ZAŠTITI PUČANSTVA OD ZARAZNIH BOLESTI NA PODRUČJU TURIZMA I SPORTA**

Do 1. ožujka 2021. u području ugostiteljstva vrijedile su epidemiološke mjere propisane Odlukom o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 od 18. prosinca 2020., kojom je obustavljen rad ugostiteljskih objekata i pružanja ugostiteljskih usluga na obiteljskim poljoprivrednim gospodarstvima, osim za ugostiteljske objekte iz skupina „Hoteli“, „Kampovi“ i vrste Učenički ili Studentski dom ili Akademis, koji su mogli usluživati samo goste koji u njima koriste uslugu smještaja, odnosno učenike ili studente, dok je ugostiteljskim objektima iz skupine „Restorani“, „Catering objekti“ i ugostiteljskim objektima vrste kavana, pivnica, buffet, krčma, konoba i klet, dozvoljena priprema i dostava hrane i pića, uz pridržavanje svih protuepidemijskih mjera, na jedan od sljedećih načina:

- osobnim preuzimanjem pred ulazom u ugostiteljski objekt bez ulaska u isti

- dostavom hrane iz ugostiteljskog objekta vlastitim dostavnim vozilom

- dostavom hrane iz ugostiteljskog objekta temeljem ugovora o poslovnoj suradnji sklopljenim između ugostitelja i treće osobe (pravne ili fizičke-obrtnici), koji su registrirani i upisani u Upisnik subjekata u poslovanju s hranom

- takozvanim „drive in“ načinom.

Izmjenama navedene Odluke od 26. veljače 2021., koje su na snazi od 1. ožujka 2021., ograničen je rad ugostiteljskih objekata i obiteljskih poljoprivrednih gospodarstava koja pružaju ugostiteljske usluge na način da hranu, piće, napitke i slastice mogu usluživati samo na otvorenim terasama, odnosno drugim otvorenim prostorima za usluživanje, uz strogo pridržavanje propisanih epidemioloških mjera i posebnih preporuka i uputa Hrvatskog zavoda za javno zdravstvo, a radno vrijeme može se odrediti u trajanju od 6,00 do 22,00 sata. Navedene izmjene predstavljaju ublažavanje epidemioloških mjera u odnosu na do tada važeću Odluku te se njima omogućuje ponovni početak rada ugostiteljskih objekata iz skupine „Barovi“ u kojima se ne priprema i ne uslužuje hrana, već samo pića i napitci, s obzirom da su prema prethodno važećoj Odluci dostavu mogli vršiti samo ugostiteljski objekti u kojima se priprema i uslužuje hrana.

Izmjenama Odluke o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja od 12. veljače 2021., dopušten je rad teretana i fitness centara uz strogo pridržavanje protuepidemijskih mjera, a koji je do tada važećom Odlukom bio zabranjen. Navedenom izmjenom Odluke omogućilo se oko 160.000 građana provođenje sportske rekreacije s ciljem očuvanja zdravlja u prostorima teretana i fitness centara. Učinci redovnog tjelesnog vježbanja na zdravlje važni su kako za tjelesno, tako i za očuvanje mentalnog zdravlja te prevenciju raznih vrsta bolesti.

Nadalje, izmjenama Odluke o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja od 31. ožujka 2021., dopušteno je treniranje i natjecanje na otvorenim prostorima, čime je velikom broju sportaša nižeg ranga natjecanja djelomično omogućen povratak treninzima i natjecanjima u onim sportovima koji se mogu provoditi na otvorenim prostorima. Time je za oko 100.000 sportaša nižeg ranga natjecanja dobilo mogućnost treniranja na otvorenim prostorima što im je omogućilo da započnu sportsku pripremu za buduća natjecanja.

U nastavku je prikaz broja sportaša (niži i viši rangovi natjecanja) u sportovima koji se provode na otvorenom

**Tablica 13.** Broj sportaša (niži i viši rangovi natjecanja) u sportovima koji se provode na otvorenom

|  |  |
| --- | --- |
| **Nacionalni sportski savez** | **broj sportaša**  |
| Hrvatski atletski savez | 4.700 |
| Hrvatski auto i karting savez | 710 |
| Hrvatski baseball savez | 562 |
| Hrvatski biatlonski savez | 129 |
| Hrvatski biciklistički savez | 369 |
| Hrvatski boćarski savez | 4.268 |
| Hrvatski golf savez | 1.430 |
| Hrvatski hokejski savez | 905 |
| Hrvatski jedriličarski savez | 2.016 |
| Hrvatski jet ski savez | 27 |
| Hrvatski kajakaški savez | 1.138 |
| Hrvatski konjički savez | 812 |
| Hrvatski motociklistički savez | 412 |
| Hrvatski nogometni savez | 112.868 |
| Hrvatski orijentacijski savez | 643 |
| Hrvatski planinarski savez | 424 |
| Hrvatski ragbijaški savez | 1.197 |
| Hrvatski ronilački savez | 351 |
| Hrvatski savez američkog nogometa | 164 |
| Hrvatski savez daljinskog plivanja | 200 |
| Hrvatski savez za skijanje na vodi i wakeboard | 15 |
| Hrvatski savez za športski ribolov na moru | 1.248 |
| Hrvatski športsko ribolovni savez | 1.492 |
| Hrvatski teniski savez | 1.586 |
| Hrvatski triatlon savez | 896 |
| Hrvatski veslački savez | 1.302 |
| Hrvatski zrakoplovni savez | 322 |
| Koturaljkaški savez Hrvatske | 290 |
| **Ukupno:** | **140.476** |

Od članica strukovnih udruga u turizmu zatraženo je prikupljanje podataka o zaposlenicima zainteresiranima za cijepljenje na način da ih se podijeli u dvije prioritetne skupine, pa su tako u prvoj skupini zaposlenici koji ostvaruju više kontakata s korisnicima usluga (gostima) i/ili djelatnicima u objektu, uzimajući u obzir ograničene mogućnosti pridržavanja socijalne distance (npr. kuhinja, točionik i sl.), dok su u drugoj skupini osobe koje ne ostvaruju značajnije kontakte (npr. razna servisna zanimanja, uredski poslovi i sl.). Također, od gospodarskih subjekata u turizmu zatražene su i projekcije potreba za sezonskom radnicima.

Temeljem do sada zaprimljenih podataka u okviru provedenih anketa, 70 % zaposlenih u sektoru turizma zainteresirano je za prioritetno cijepljenje. Navedeni podatak uključuje zaposlenike prve i druge prioritetne skupine, kao i procijenjeni broj sezonskih radnika koje će tvrtke zapošljavati u sezoni.

S obzirom na to da je dio turističkih djelatnika već cijepljen, Ministarstvo turizma i sporta zaprimilo je prijave poduzetnika (pravnih i fizičkih osoba) u kojima je za cijepljenje prijavljeno ukupno 24.585 djelatnika. Zaprimljeni podaci, sadržani u tablici u nastavku, proslijeđeni su županijskim zavodima za javno zdravstvo kako bi isti bili u mogućnosti organizirati cijepljenje.

**Tablica 14.** **Prijave za cijepljenje turističkih djelatnika po županijama**



**UČINCI PROVEDBE MJERA IZ ZAKONA O ZAŠTITI PUČANSTVA OD ZARAZNIH BOLESTI NA PODRUČJU ZNANOSTI I OBRAZOVANJA**

U izvještajnom razdoblju osnovnoškolske, srednjoškolske i visokoškolske ustanove prilikom organizacije nastave pridržavale su se Odluke o načinu izvođenja nastave u osnovnim i srednjim školama kao i na visokim učilištima te obavljanju rada u ustanovama predškolskog odgoja i obrazovanja u uvjetima epidemije COVID-19, Uputa za sprječavanje i suzbijanje epidemije COVID-19 vezano za rad predškolskih ustanova, osnovnih i srednjih škola u školskoj godini 2020./2021., Uputa za provedbu praktičnih vježbi, dopunske nastave, popravnih i razlikovnih ispita u srednjim školama te obrana završnog rada u srednjim strukovnim školama, Preporuka za održavanje nastave na visokim učilištima u razdoblju pandemije bolesti COVID-19 uz primjenu protuepidemijskih mjera te Modela i preporuka za rad u uvjetima povezanima s COVID-19 u pedagoškoj/školskoj godini 2020./2021.

Isto tako, Ministarstvo je omogućilo da škole, sukladno svojim mogućnostima te u suradnji s osnivačem i lokalnim stožerom, izaberu jedan od tri ponuđena modela po kojem će raditi. Riječ je o fleksibilnim modelima koji se na lokalnoj razini mogu mijenjati ili dopunjavati u skladu s mogućnostima škole, epidemiološkom slikom i novim nalazima o širenju SARS-CoV-2 infekcije i bolesti COVID-19. Ovisno o epidemiološkoj situaciji moguće su i razlike u izvođenju nastave, kako na području županije, lokalne zajednice, tako i škole. Nastava drugog polugodišta školske godine 2020./2021. u osnovnim i srednjim školama sukladno Odluci o izmjeni Odluke o početku i završetku nastavne godine, broju radnih dana i trajanju odmora učenika osnovnih i srednjih škola za školsku godinu 2020./2021. počela je 18. siječnja 2021.

Također, budući da se u uvjetima epidemije približavao završetak nastavne godine, kao i početak provedbe ispita državne mature, odnosno izrade i obrane završnih radova, Ministarstvo je dana 11. svibnja 2021. uputilo srednjoškolskim ustanovama preporuku za organizaciju online nastave na dan 24. i 25. svibnja 2021., za učenike završnih razreda kojima nije potrebna provjera znanja. Na taj način nastojalo se osigurati da tijekom navedenih procesa što manji broj učenika i nastavnika bude u samoizolaciji ili pozitivno na virus COVID-19. Konačnu odluku o navedenoj preporuci, kao i o svim ostalim preporukama ovoga ministarstva, donosila je školska ustanova u suradnji s osnivačem i lokalnim stožerom.

Nadalje, Hrvatski zavod za javno zdravstvo je u suradnji s Nacionalnim centrom za vanjsko vrednovanje obrazovanja i Ministarstvom znanosti i obrazovanja 3. svibnja 2021. donio Upute za provedbu državne mature tijekom epidemije koronavirusa (COVID-19) 2020./2021. te dokument Posebni uvjeti za učenike s izrečenom mjerom samoizolacije tijekom polaganja ispita državne mature.

Čelnici visokih učilišta su tijekom izvještajnog razdoblja, u skladu s autonomijom učilišta i akademskom samoupravom, organizirali rad visokih učilišta na način da se nastava nesmetano odvija uz pridržavanje mjera za sprječavanje i suzbijanje zaraznih bolesti, kao što je propisano člankom 10. Zakona o zaštiti pučanstva od zaraznih bolesti.

U školskoj godini 2020./2021. Klinika za infektivne bolesti „Dr. Fran Mihaljević“ i Hrvatsko društvo za biosigurnost i biozaštitu, u partnerstvu s Osnovnom školom Vijenac iz Osijeka i pokroviteljstvom Ministarstva znanosti i obrazovanja pokrenuli su pilot-projekt *Biosigurnost i biozaštita u osnovnim i srednjim školama u Republici Hrvatskoj*. Cilj projekta je dodatna edukacija učenika, učitelja, nastavnika i stručnih suradnika o biosigurnosnim ugrozama tijekom pandemije koronavirusa. Pilot-projekt se uspješno provodi u 120 osnovnih i srednjih škola u Republici Hrvatskoj i uključeno je oko 4000 učenika te 160 učitelja i nastavnika.

Hrvatska zaklada za znanost raspisala je u 2020. dva natječaja s ciljem rješavanja najvećih istraživačkih izazova radi spašavanja ljudskih života te čuvanja zdravlja i dobrobiti stanovništva u Republici Hrvatskoj. Ovim natječajima financiraju se temeljna i primijenjena istraživanja koja stvaraju novo i unaprjeđuju postojeće znanje o zaraznim bolestima uzrokovanima koronavirusima.

Prvi natječaj: *„Upravljanje zaraznim bolestima uzrokovanim koronavirusima te društvenim i obrazovnim aspektima pandemije (IP-CORONA-2020-04)”* je raspisan u četiri osnovne grupe tema: 1. Imuni odgovor i razvoj novih pristupa u dijagnostici COVID-19; 2. Razvoj novih cjepiva, tretmana, lijekova i pripravaka za inhibiciju COVID-19; 3. Društveni aspekti COVID-19 pandemije; 4. Obrazovni aspekti pandemije. Putem navedenog natječaja financira se ukupno 11 projekata u ukupnom iznosu od 12 milijuna kuna i u trajanju od 18 mjeseci.

Drugi natječaj: *„Zdravstveni, gospodarski i obrazovni učinci pandemije COVID-19“ (IP-CORONA-2020-12)"* je raspisan u nove istraživačke teme: 1. Zdravstveni aspekti pandemije, 2. Ekonomski i pravni aspekti pandemije, 3. Obrazovni i odgojni aspekti pandemije. Natječaj je bio otvoren do 21. prosinca 2020. te je u tijeku međunarodna recenzija prijavljenih znanstvenih projekata. Ugovaranje odabranih projekata očekuje se do kraja srpnja 2021. godine. Ukupan proračun ovog natječaja je 14 milijuna kuna za financiranje projekata u trajanju od 18 mjeseci.

**UČINCI PROVEDBE MJERA IZ ZAKONA O ZAŠTITI PUČANSTVA OD ZARAZNIH BOLESTI NA PODRUČJU RADA I SOCIJALNE POLITIKE**

**Potpore u području očuvanja radnih mjesta**

Pandemija uzrokovana koronavirusom prouzročila je poremećaje na tržištu rada zbog zatvaranja dijela gospodarstva. Pravovremenom uspostavom zaštitnih mehanizama potpora za očuvanje radnih mjesta, značajno su ublažene negativne posljedice te je spriječen nagli porast broja nezaposlenih. Cilj Vlade je putem pomoći za očuvanje radnih mjesta održati nisku stopu nezaposlenosti te očuvati likvidnost gospodarskih subjekata.

Potpore koje se provode od ožujka 2020. se kontinuirano prilagođavaju potrebama gospodarstva, a u provedbi su sljedeće skupine potpora:

- Potpora za očuvanje radnih mjesta s ciljem očuvanja radnih mjesta kod poslodavaca kojima je zbog posebnih okolnosti epidemije uvjetovane koronavirusom narušena gospodarska aktivnost. Visina potpore iznosi do 4.000,00 kuna mjesečno po radniku koji radi u punom radnom vremenu.

- Potpore za skraćivanje radnog vremena s ciljem očuvanja radnih mjesta kod poslodavaca kod kojih je zbog posebne okolnosti uvjetovane koronavirusom došlo do privremenog smanjenja opsega posla. Visina potpore iznosi do 3.600,00 kuna po radniku.

- Potpora za očuvanje radnih mjesta u zaštitnim radionicama, integrativnim radionicama i radnim jedinicama za zapošljavanje osoba s invaliditetom čija je djelatnost pogođena koronavirusom s ciljem očuvanja radnih mjesta kod poslodavaca kojima je zbog posebne okolnosti uvjetovane koronavirusom narušena gospodarska aktivnost. Visina potpore iznosi do 4.000,00 kuna mjesečno po radniku koji radi u punom radnom vremenu.

Svim potporama je obuhvaćeno preko 120 tisuća poslodavca, odnosno gotovo 700 tisuća radnika, a za što je isplaćeno preko 10 milijardi kuna. Usprkos izvanrednim okolnostima uzrokovanim koronavirusom, broj osiguranika je prema podacima Hrvatskog zavoda za mirovinsko osiguranje veći nego 2020. i 2019. Na dan 30. travnja 2021. broj osiguranika iznosio je 1.557.687, što je 37.000 više u odnosu na 30. travnja 2020., odnosno 12.000 više u usporedbi s 30. travnjem 2019. Najveći porast osiguranika zabilježen je u građevinarstvu, IT sektoru, prerađivačkoj industriji te djelatnosti pružanja smještaja.

**Podrška u svrhu zaštite i sprječavanja širenja zaraze COVID-19**

S ciljem zaštite starijih osoba i osoba iz drugih ranjivih skupina koji su prepoznati kao zdravstveno najugroženiji trenutnom epidemijom COVID-19, Ministarstvo rada, mirovinskoga sustava, obitelji i socijalne politike od početka epidemije od veljače 2020. kontinuirano pruža podršku pružateljima usluga u sustavu socijalne skrbi što je u prvom valu rezultiralo iznimno malim brojem zaraženih osoba koje koriste uslugu smještaja te je s tim u vezi osnovano Povjerenstvo za sprječavanje i suzbijanje epidemije COVID-19 nad starijim osobama i osobama iz drugih ranjivih skupina kao međuresorno savjetodavno i stručno tijelo Ministarstva.

Rad ovoga Povjerenstva rezultirao je:

* ponovnim osnivanjem mobilnih timova za kontrolu provedbe uputa za sprječavanje i suzbijanje epidemije COVID-19 za pružatelje socijalnih usluga u sustavu socijalne skrbi
* davanjem preporuke svim pružateljima usluga o nužnosti osiguravanja dovoljnih količina cjepiva protiv gripe za korisnike u sustavu socijalne skrbi
* izmjenama i dopunama Zakona o socijalnoj skrbi u svrhu unaprjeđenja organizacije rada u kriznim situacijama
* pripremom letaka u svrhu boljeg informiranja starijih osoba i osoba s invaliditetom o načinu zaštite od epidemije uključujući sve starije osobe, načinu osiguravanja podrške u situaciji zaraze ili samoizolacije
* pripremom informativne kampanje za zaštitu starijih osoba i osoba s invaliditetom (TV, radijski i spotovi za online platforme, gostovanja u radijskim i TV emisijama) - kampanja započela 21. listopada 2020.
* osnivanjem besplatnog broja za pružanje informacija vezano za sprječavanje i suzbijanje epidemije COVID-19 za starije osobe u svrhu davanja relevantnih informacija
* uspostavljanjem suradnje sa Centrom za mentalno zdravlje Nastavnog zavoda za javno zdravstvo dr. Andrija Štampar u svrhu pripremljenosti za davanje stručne psihosocijalne podrške korisnicima i zaposlenicima u sustavu socijalne skrbi
* izradom novih Uputa o sprječavanju i suzbijanju epidemije u sustavu socijalne skrbi
* pripremom karantena u suradnji sa županijskim stožerima za izolaciju asimptomatskih pacijenata i pacijenata sa slabijim simptomima bolesti COVID-19
* kontinuiranim osiguravanjem zaštitne opreme svim pružateljima socijalnih usluga
* izradom analize o iskazu interesa korisnika usluga smještaja i organiziranog stanovanja te zaposlenika za cijepljenje protiv COVID-19.

Kod 887 pružatelja usluge smještaja smješteno je 34.649 korisnika. Od početka pandemije pozitivno je bilo 9.113 korisnika i 3.772 zaposlenika. Preminulo je ukupno 1.149 korisnika usluge smještaja.

**Informacije u vezi dopuna Zakona o socijalnoj skrbi**

Pojavom zarazne bolesti COVID-19 uzrokovane virusom SARS-CoV-2, otežano je provođenje djelatnosti socijalne skrbi, posebno usluge smještaja, i to zbog bolesti ili izolacije korisnika i/ili zaposlenika, što je dovelo do nedostatka dovoljnog broja radnika za obavljanje redovitih poslova.

Zbog navedenog, donijet je Zakon o dopuni Zakona o socijalnoj skrbi („Narodne novine“, broj 138/20), s ciljem da u slučaju nastupa posebnih okolnosti, kao što je pojava zarazne bolesti COVID-19, ministar prema potrebi može donijeti pojedinačne odluke radi:

* mobilizacije radnika,
* rekvizicije opreme i prijevoznih sredstava,
* privremene uporabe poslovnih i drugih prostorija za pružanje socijalnih usluga ustanova socijalne skrbi čiji je osnivač:
	+ Republika Hrvatska,
	+ jedinica lokalne odnosno područne (regionalne) samouprave ili
	+ pružatelja usluga s kojima Ministarstvo ima sklopljen ugovor o pružanju usluge socijalne skrbi razmjerno broju korisnika za koje je ugovor o pružanju socijalne skrbi sklopljen, dok te okolnosti traju.

**Odluka o posebnoj nagradi radnicima u sustavu socijalne skrbi koji obavljaju poslove vezane za brigu i njegu korisnika usluge smještaja ili organiziranog stanovanja oboljelima od bolesti COVID-19**

Svjesni činjenice vrlo teških uvjeta u kojima rade radnici u sustavu socijalne skrbi s korisnicima koji su zaraženi bolešću COVID-19, Vlada Republike Hrvatske donijela je Odluku o posebnoj nagradi radnicima u sustavu socijalne skrbi koji obavljaju poslove vezane za brigu i njegu korisnika usluge smještaja ili organiziranog stanovanja oboljelima od bolesti COVID-19.

Predmetna Odluka primjenjuje se na radnike u ustanovama socijalne skrbi kojima je osnivač Republika Hrvatska, a koji su tijekom obavljanja posla u izravnom kontaktu s korisnicima smještaja ili organiziranog stanovanja oboljelima od bolesti COVID-19.

Za sate provedene u izravnom doticaju s oboljelim korisnicima prilikom obavljanja posla radnici imaju pravo na posebnu nagradu u iznosu od 10 % od njihove osnovne plaće.

**UČINCI PROVEDBE MJERA IZ ZAKONA O ZAŠTITI PUČANSTVA OD ZARAZNIH BOLESTI NA PODRUČJU JAVNIH FINANCIJA**

**Fiskalni učinci najznačajnijih mjera uslijed pandemije**

Uvidjevši značajne negativne društveno-gospodarske posljedice utjecaja pandemije koronavirusa, Vlada je u izvještajnom razdoblju iskoristila sav fiskalni prostor iz prethodnih godina za fiskalnu potporu u svrhu, primarno očuvanja života i zdravlja građana, ali i održavanja zaposlenosti i cjelokupne gospodarske aktivnosti.

U izvještajnom razdoblju provedene su sljedeće COVID-19 mjere: otpis izravnih poreza i doprinosa, subvencije povezane s COVID-19 krizom za sektore poljoprivrede, potpore za očuvanje radnih mjesta, COVID -19 dodatak na mirovine, naknade za privremenu nesposobnost za rad, socijalni transferi u naravi putem ustanova izvan javnog sektora, nabava cjepiva, medicinske i zaštitne opreme za borbu protiv COVID-19.

Tablicom u nastavku opisani su učinci navedenih mjera u 2021. odnosu na mjere koje su provedene u 2020. godini.

**Tablica 15.** **Učinci navedenih mjera u 2021. u odnosu na 2020.**



**Popis odluka koje je Stožer donio u izvještajnom razdoblju**

1. Odluka o prestanku važenja Odluke o uvođenju nužnih epidemioloških mjera za područje Požeško-slavonske županije ("Narodne novine", broj 63/21.)
2. Odluka o izmjenama Odluke o privremenoj zabrani i ograničavanju prelaska preko graničnih prijelaza Republike Hrvatske ("Narodne novine", broj 61/21.)
3. Odluka o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja ("Narodne novine", broj 58/21.)
4. Odluka o izmjenama Odluke o privremenoj zabrani i ograničavanju prelaska preko graničnih prijelaza Republike Hrvatske ("Narodne novine", broj 58/21.)
5. Odluka o izmjenama Odluke o načinu organizacije javnog prijevoza putnika radi sprječavanja širenja bolesti COVID-19 ("Narodne novine", broj 58/21.)
6. Odluka o izmjeni Odluke o uvođenju posebne organizacije rada za djelatnost trgovine koja se obavlja u prodavaonicama i trgovačkim centrima ("Narodne novine", broj 58/21.)
7. Odluka o izmjenama Odluke o uvođenju nužnih epidemioloških mjera za područje Istarske županije ("Narodne novine", broj 55/21.)
8. Odluka o izmjenama Odluke o uvođenju nužnih epidemioloških mjera za područje Zagrebačke županije ("Narodne novine", broj 53/21.)
9. Odluka o izmjeni Odluke o uvođenju nužnih epidemioloških mjera za područje Primorsko-goranske županije od 20. siječnja 2021. ("Narodne novine", broj 5/21.)
10. Odluka o izmjenama Odluke o uvođenju nužnih epidemioloških mjera za područje Osječko-baranjske županije od 27. siječnja 2021. ("Narodne novine", broj 7/21.)
11. Odluka o izmjenama Odluke o uvođenju nužnih epidemioloških mjera za područje Brodsko-posavske županije od 27. siječnja 2021.( "Narodne novine", broj 7/21.)
12. Odluka o uvođenju nužnih epidemioloških mjera za područje Sisačko-moslavačke županije od 27. siječnja 2021. ("Narodne novine", broj 7/21.)
13. Odluka o izmjeni Odluke o uvođenju posebne organizacije rada za djelatnost trgovine koja se obavlja u prodavaonicama i trgovačkim centrima od 29. siječnja 2021. ("Narodne novine", broj 8/21.)
14. Odluka o izmjeni Odluke o načinu organizacije javnog prijevoza putnika radi sprječavanja širenja bolesti COVID-19 od 29. siječnja 2021. ("Narodne novine", br. 8/21. i 58/21.)
15. Odluka o izmjeni Odluke o uvođenju nužnih epidemioloških mjera za područje Zagrebačke županije od 29. siječnja 2021. ("Narodne novine", broj 8/21.)
16. Odluka o izmjeni Odluke o privremenoj zabrani i ograničavanju prelaska preko graničnih prijelaza Republike Hrvatske od 29. siječnja 2021. ("Narodne novine", broj 8/21.)
17. Odluka o izmjenama Odluke o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja od 29. siječnja 2021. ("Narodne novine", broj 8/21.)
18. Odluka o izmjeni Odluke o uvođenju nužnih epidemioloških mjera za područje Šibensko-kninske županije od 29. siječnja 2021. ("Narodne novine", broj 8/21.)
19. Odluka o izmjenama Odluke o uvođenju nužnih epidemioloških mjera za područje Grada Zagreba od 29. siječnja 2021. ("Narodne novine", broj 8/21.)
20. Odluka o prestanku važenja Odluke o uvođenju nužnih epidemioloških mjera za područje Splitsko-dalmatinske županije od 03. veljače 2021. ("Narodne novine", broj 9/21.)
21. Odluka o izmjeni Odluke o uvođenju nužnih epidemioloških mjera za područje Osječko-baranjske županije od 3. veljače 2021. ("Narodne novine", broj 9/21.)
22. Odluka o izmjeni Odluke o uvođenju nužnih epidemioloških mjera za područje Sisačko-moslavačke županije od 3. veljače 2021. ("Narodne novine", broj 9/21.)
23. Odluka o izmjeni Odluke o uvođenju nužnih epidemioloških mjera za područje Sisačko-moslavačke županije od 10. veljače 2021. ("Narodne novine", broj 10/21.)
24. Odluka o izmjenama Odluke o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja od 12. veljače 2021. ("Narodne novine", broj 14/21.)
25. Odluka o izmjeni Odluke o uvođenju posebne organizacije rada za djelatnost trgovine koja se obavlja u prodavaonicama i trgovačkim centrima od 12. veljače 2021. ("Narodne novine", broj 14/21.)
26. Odluka o izmjeni Odluke o načinu organizacije javnog prijevoza putnika radi sprječavanja širenja bolesti COVID-19 od 12. veljače 2021. ("Narodne novine", broj 14/21.)
27. Odluka o izmjeni Odluke o privremenoj zabrani i ograničavanju prelaska preko graničnih prijelaza Republike Hrvatske od 12. veljače 2021. ("Narodne novine", broj 14/21.)
28. Odluka o dopuni Odluke o uvođenju nužnih epidemioloških mjera za područje Krapinsko-zagorske županije od 12. veljače 2021. ("Narodne novine", broj 14/21.)
29. Odluka o izmjeni Odluke o uvođenju nužnih epidemioloških mjera za područje Osječko-baranjske županije od 12. veljače 2021. ("Narodne novine", broj 14/21.)
30. Odluka o izmjenama Odluke o uvođenju nužnih epidemioloških mjera za područje Primorsko-goranske županije od 13. veljače 2021. ("Narodne novine", broj 15/21.)
31. Odluka o uvođenju nužne epidemiološke mjere obustave rada casina, automat klubova i uplatnih mjesta za klađenje na području Istarske županije od 13. veljače 2021. ("Narodne novine", broj 15/21.)
32. Odluka o prestanku važenja Odluke o uvođenju nužnih epidemioloških mjera za područje Karlovačke županije od 13. veljače 2021. ("Narodne novine", broj 15/21.)
33. Odluka o uvođenju nužne epidemiološke mjere zabrane posjete korisnicima unutar prostorija domova za starije i nemoćne osobe na području Osječko-baranjske županije od 17. veljače 2021. ("Narodne novine", broj 16/21.)
34. Odluka o izmjenama Odluke o uvođenju nužnih epidemioloških mjera za područje Zagrebačke županije od 19. veljače 2021. ("Narodne novine", broj 17/21.)
35. Odluka o izmjenama Odluke o nužnim epidemiološkim mjerama kojima se ograničavaju okupljanja i uvode druge nužne mjere i preporuke radi sprječavanja prijenosa bolesti COVID-19 putem okupljanja od 26. veljače 2021. ("Narodne novine", broj 20/21.)
36. Odluka o izmjeni Odluke o uvođenju posebne organizacije rada za djelatnost trgovine koja se obavlja u prodavaonicama i trgovačkim centrima od 26. veljače 2021. ("Narodne novine", broj 20/21.)
37. Odluka o izmjeni Odluke o načinu organizacije javnog prijevoza putnika radi sprječavanja širenja bolesti COVID-19 od 26. veljače 2021. ("Narodne novine", broj 20/21.)
38. Odluka o izmjeni i dopuni Odluke o privremenoj zabrani i ograničavanju prelaska preko graničnih prijelaza Republike Hrvatske od 26. veljače 2021. ("Narodne novine", broj 20/21.)
39. Odluka o prestanku važenja Odluke o nužnoj mjeri zabrane uplovljavanja putničkim brodovima na međunarodnim kružnim putovanjima u morske luke i luke unutarnje plovidbe za vrijeme trajanja proglašene epidemije bolesti COVID-19 od 26. veljače 2021. ("Narodne novine", broj 20/21.)
40. Odluka o prestanku važenja Odluke o uvođenju nužnih epidemioloških mjera za područje Ličko-senjske županije od 26. veljače 2021. ("Narodne novine", broj 20/21.)
41. Odluka o uvođenju nužnih epidemioloških mjera za područje grada Dubrovnika, Općine Konavle, Općine Župa dubrovačka, Općine Dubrovačko primorje i Općine Ston od 26. veljače 2021. ("Narodne novine", broj 21/21.)
42. Odluka o uvođenju nužnih epidemioloških mjera za područje grada Zagreba od 01. ožujka 2021. ("Narodne novine", broj 21/21.)
43. Odluka o izmjenama i dopuni Odluke o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja od 12. ožujka 2021. ("Narodne novine", broj 26/21.)
44. Odluka o izmjeni Odluke o načinu organizacije javnog prijevoza putnika radi sprječavanja širenja bolesti COVID-19 od 12. ožujka 2021. ("Narodne novine", broj 26/21.)
45. Odluka o izmjeni Odluke o uvođenju posebne organizacije rada za djelatnost trgovine koja se obavlja u prodavaonicama i trgovačkim centrima od 12. ožujka 2021. ("Narodne novine", broj 26/21.)
46. Odluka o izmjeni Odluke o privremenoj zabrani i ograničavanju prelaska preko graničnih prijelaza Republike Hrvatske od 12. ožujka 2021. ("Narodne novine", broj 26/21.)
47. Odluka o izmjeni Odluke o uvođenju nužnih epidemioloških mjera za područje Grada Dubrovnika, Općine Konavle, Općine Župa dubrovačka, Općine Dubrovačko primorje i Općine Ston od 12. ožujka 2021. ("Narodne novine", broj 26/21.)
48. Odluka o uvođenju nužnih epidemioloških mjera za područje Primorsko-goranske županije od 19. ožujka 2021. ("Narodne novine", broj 28/21.)
49. Odluka o izmjenama Odluke o uvođenju nužnih epidemioloških mjera za područje Zagrebačke županije od 19. ožujka 2021. ("Narodne novine", broj 28/21.)
50. Odluka o uvođenju nužnih epidemioloških mjera za područje Karlovačke županije od 24. ožujka 2021. ("Narodne novine", broj 29/21.)
51. Odluka o izmjenama Odluke o uvođenju nužnih epidemioloških mjera za područje Grada Dubrovnika, Općine Konavle, Općine Župa dubrovačka, Općine Dubrovačko primorje i Općine Ston od 24. ožujka 2021. ("Narodne novine", broj 29/21.)
52. Odluka o uvođenju nužnih epidemioloških mjera za područje Zadarske županije od 26. ožujka 2021. ("Narodne novine", broj 30/21.)
53. Odluka o uvođenju nužnih epidemioloških mjera za područje Grada Dubrovnika, Općine Konavle, Općine Župa dubrovačka, Općine Dubrovačko primorje, Općine Ston, Grada Metkovića, Grada Ploče, Grada Opuzena, Općine Pojezerje, Općine Slivno, Općine Kula norinska, Općine Zažablje, Općine Janjina, Općine Trpanj i Općine Orebić od 26. ožujka 2021. ("Narodne novine", broj 30/21.)
54. Odluka o izmjeni Odluke o uvođenju nužnih epidemioloških mjera za područje Grada Zagreba od 26. ožujka 2021. ("Narodne novine", broj 30/21.)
55. Odluka o izmjenama Odluke o uvođenju nužnih epidemioloških mjera za područje Primorsko-goranske županije od 26. ožujka 2021. ("Narodne novine", broj 30/21.)
56. Odluka o uvođenju nužnih epidemioloških mjera za područje Istarske županije od 29. ožujka 2021. ("Narodne novine", broj 31/21.)
57. Odluka o izmjenama Odluke o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja od 31. ožujka 2021. ("Narodne novine", broj 32/21.)
58. Odluka o privremenoj zabrani i ograničavanju prelaska preko graničnih prijelaza Republike Hrvatske od 31. ožujka 2021. ("Narodne novine", broj 32/21.)
59. Odluka o izmjeni Odluke o načinu organizacije javnog prijevoza putnika radi sprječavanja širenja bolesti COVID-19 od 31. ožujka 2021. ("Narodne novine", broj 32/21.)
60. Odluka o izmjeni Odluke o uvođenju posebne organizacije rada za djelatnost trgovine koja se obavlja u prodavaonicama i trgovačkim centrima od 31. ožujka 2021. ("Narodne novine", broj 32/21.)
61. Odluka o uvođenju nužnih epidemioloških mjera za područje Šibensko-kninske županije od 31. ožujka 2021. ("Narodne novine", broj 32/21.)
62. Odluka o uvođenju nužnih epidemioloških mjera za područje Splitsko-dalmatinske županije od 31. ožujka 2021. ("Narodne novine", broj 32/21.)
63. Ispravak Odluke o uvođenju nužnih epidemioloških mjera za područje Splitsko-dalmatinske županije od 1. travnja 2021. ("Narodne novine", broj 33/21.)
64. Odluka o izmjenama Odluke o uvođenju nužnih epidemioloških mjera za područje Primorsko-goranske županije od 1. travnja 2021. ("Narodne novine", broj 33/21.)
65. Odluka o izmjenama Odluke o uvođenju nužnih epidemioloških mjera za područje Grada Dubrovnika, Općine Konavle, Općine Župa dubrovačka, Općine Dubrovačko primorje, Općine Ston, Grada Metkovića, Grada Ploče, Grada Opuzena, Općine Pojezerje, Općine Slivno, Općine Kula norinska, Općine Zažablje, Općine Janjina, Općine Trpanj i Općine Orebić od 1. travnja 2021. ("Narodne novine", broj 33/21.)
66. Odluka o uvođenju nužnih epidemioloških mjera za područje Grada Zagreba od 1. travnja 2021. ("Narodne novine", broj 33/21.)
67. Odluka o izmjenama Odluke o uvođenju nužnih epidemioloških mjera za područje Zadarske županije od 5. travnja 2021. ("Narodne novine", broj 35/21.)
68. Odluka o uvođenju nužnih epidemioloških mjera za područje Zagrebačke županije od 09. travnja 2021. ("Narodne novine", broj 37/21.)
69. Odluka o uvođenju nužnih epidemioloških mjera za područje Dubrovačko-neretvanske županije od 9. travnja 2021. ("Narodne novine", broj 37/21.)
70. Odluka o uvođenju nužnih epidemioloških mjera za područje Primorsko-goranske županije od 9. travnja 2021. ("Narodne novine", broj 37/21.)
71. Odluka o uvođenju nužnih epidemioloških mjera za područje Osječko-baranjske županije od 9. travnja 2021. ("Narodne novine", broj 37/21.)
72. Odluka o izmjeni Odluke o uvođenju nužnih epidemioloških mjera za područje Istarske županije od 12. travnja 2021. ("Narodne novine", broj 38/21.)
73. Odluka o izmjeni Odluke o uvođenju nužnih epidemioloških mjera za područje Splitsko-dalmatinske županije od 15. travnja 2021. ("Narodne novine", broj 40/21.)
74. Odluka o izmjeni Odluke o uvođenju nužnih epidemioloških mjera za područje Šibensko-kninske županije od 15. travnja 2021. ("Narodne novine", broj 40/21.)
75. Odluka o izmjeni Odluke o uvođenju nužnih epidemioloških mjera za područje Grada Zagreba od 15. travnja 2021. ("Narodne novine", broj 40/21.)
76. Odluka o izmjeni Odluke o uvođenju nužnih epidemioloških mjera za područje Zadarske županije od 15. travnja 2021. ("Narodne novine", broj 40/21.)
77. Odluka o izmjeni Odluke o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja od 15. travnja 2021. ("Narodne novine", broj 40/21.)
78. Odluka o izmjeni Odluke o načinu organizacije javnog prijevoza putnika radi sprječavanja širenja bolesti COVID-19 od 15. travnja 2021. ("Narodne novine", broj 40/21.)
79. Odluka o izmjeni Odluke o privremenoj zabrani i ograničavanju prelaska preko graničnih prijelaza Republike Hrvatske od 15. travnja 2021. ("Narodne novine", broj 40/21.)
80. Odluka o izmjeni Odluke o uvođenju posebne organizacije rada za djelatnost trgovine koja se obavlja u prodavaonicama i trgovačkim centrima od 15. travnja 2021. ("Narodne novine", broj 40/21.)
81. Odluka o uvođenju nužnih epidemioloških mjera za područje Brodsko-posavske županije od 16. travnja 2021. ("Narodne novine", broj 41/21.)
82. Odluka o izmjeni i dopuni Odluke o uvođenju nužnih epidemioloških mjera za područje Dubrovačko-neretvanske županije od 16. travnja 2021. ("Narodne novine", broj 41/21.)
83. Odluka o izmjeni Odluke o uvođenju nužnih epidemioloških mjera za područje Zagrebačke županije od 23. travnja 2021. ("Narodne novine", broj 43/21.)
84. Odluka o izmjeni i dopuni Odluke o uvođenju nužnih epidemioloških mjera za područje Osječko-baranjske županije od 23. travnja 2021. ("Narodne novine", broj 43/21.)
85. Odluka o uvođenju nužnih epidemioloških mjera za područje Grada Metkovića, Grada Ploče, Grada Opuzena, Općine Pojezerje, Općine Slivno, Općine Kula norinska i Općine Zažablje od 23. travnja 2021. ("Narodne novine", broj 43/21.)
86. Odluka o izmjenama Odluke o uvođenju nužnih epidemioloških mjera za područje Primorsko-goranske županije od 23. travnja 2021. ("Narodne novine", broj 43/21.)
87. Odluka o izmjenama Odluke o uvođenju nužnih epidemioloških mjera za područje Primorsko-goranske županije od 24. travnja 2021. ("Narodne novine", broj 44/21.)
88. Odluka o uvođenju nužnih epidemioloških mjera za područje Krapinsko-zagorske županije od 26. travnja 2021. ("Narodne novine", broj 44/21.)
89. Odluka o izmjeni Odluke o uvođenju nužnih epidemioloških mjera za područje Istarske županije od 26. travnja 2021. ("Narodne novine", broj 44/21.)
90. Odluka o izmjeni Odluke o uvođenju nužnih epidemioloških mjera za područje Brodsko-posavske županije od 30. travnja 2021. ("Narodne novine", broj 46/21.)
91. Odluka o izmjeni Odluke o uvođenju nužnih epidemioloških mjera za područje Šibensko-kninske županije od 30. travnja 2021. ("Narodne novine", broj 46/21.)
92. Odluka o izmjeni Odluke o uvođenju nužnih epidemioloških mjera za područje Grada Zagreba od 30. travnja 2021. ("Narodne novine", broj 46/21.)
93. Odluka o izmjeni Odluke o uvođenju nužnih epidemioloških mjera za područje Zadarske županije od 30. travnja 2021. ("Narodne novine", broj 46/21.)
94. Odluka o izmjenama Odluke o uvođenju nužnih epidemioloških mjera za područje Splitsko-dalmatinske županije od 30. travnja 2021. ("Narodne novine", broj 46/21.)
95. Odluka o izmjenama Odluke o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja od 30. travnja 2021. ("Narodne novine", broj 46/21.)
96. Odluka o izmjeni Odluke o uvođenju posebne organizacije rada za djelatnost trgovine koja se obavlja u prodavaonicama i trgovačkim centrima od 30. travnja 2021. ("Narodne novine", broj 46/21.)
97. Odluka o izmjeni Odluke o načinu organizacije javnog prijevoza putnika radi sprječavanja širenja bolesti COVID-19 od 30. travnja 2021. ("Narodne novine", broj 46/21.)
98. Odluka o izmjenama i dopuni Odluke o privremenoj zabrani i ograničavanju prelaska preko graničnih prijelaza Republike Hrvatske od 30. travnja 2021. ("Narodne novine", broj 46/21.)
99. Odluka o prestanku važenja Odluke o uvođenju nužnih epidemioloških mjera za područje Grada Metkovića, Grada Ploče, Grada Opuzena, Općine Pojezerje, Općine Slivno, Općine Kula norinska i Općine Zažablje od 30. travnja 2021. ("Narodne novine", broj 46/21.)
100. Odluka o izmjenama Odluke o uvođenju nužnih epidemioloških mjera za područje Istarske županije od 3. svibnja 2021. ("Narodne novine", broj 47/21.)
101. Odluka o izmjeni Odluke o uvođenju nužnih epidemioloških mjera za područje Osječko-baranjske županije od 7. svibnja 2021. ("Narodne novine", broj 49/21.)
102. Odluka o izmjeni Odluke o uvođenju nužnih epidemioloških mjera za područje Zagrebačke županije od 7. svibnja 2021. ("Narodne novine", broj 49/21.)
103. Odluka o izmjeni Odluke o uvođenju nužnih epidemioloških mjera za područje Istarske županije od 7. svibnja 2021. ("Narodne novine", broj 49/21.)
104. Odluka o izmjenama Odluke o uvođenju nužnih epidemioloških mjera za područje Šibensko-kninske županije od 7. svibnja 2021. ("Narodne novine", broj 49/21.)
105. Odluka o izmjeni Odluke o uvođenju nužnih epidemioloških mjera za područje Grada Zagreba od 14. svibnja 2021. ("Narodne novine", broj 52/21.)
106. Odluka o izmjeni Odluke o uvođenju posebne organizacije rada za djelatnost trgovine koja se obavlja u prodavaonicama i trgovačkim centrima od 14. svibnja 2021. ("Narodne novine", broj 52/21.)
107. Odluka o izmjenama Odluke o privremenoj zabrani i ograničavanju prelaska preko graničnih prijelaza Republike Hrvatske od 14. svibnja 2021. ("Narodne novine", broj 52/21.)
108. Odluka o izmjeni Odluke o načinu organizacije javnog prijevoza putnika radi sprječavanja širenja bolesti COVID-19 od 14. svibnja 2021. ("Narodne novine", broj 52/21.)
109. Odluka o izmjeni Odluke o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja 14. svibnja 2021. ("Narodne novine", broj 52/21.)
110. Odluka o izmjenama Odluke o uvođenju nužnih epidemioloških mjera za područje Istarske županije od 14. svibnja 2021. ("Narodne novine", broj 52/21.).

**Popis važećih odluka Stožera na kraju izvještajnog razdoblja**

1. Odluka o načinu održavanja pogreba i posljednjih ispraćaja ("Narodne novine", br. 33/20., 48/20., 54/20. i 63/20.)
2. Odluka o mjerama prilikom sklapanja braka i životnog partnerstva ("Narodne novine", br. 33/20., 48/20., 54/20. i 63/20.)
3. Odluka o općim i specifičnim mjerama zaštite koje obavezno provode pružatelji usluge taxi prijevoza ("Narodne novine", broj 35/20.)
4. Odluka o uvođenju nužne mjere posebne organizacije rada epidemiološke službe i posebnih epidemioloških mjera vezanih uz virus SARS-CoV-2 za vrijeme proglašene epidemije bolesti COVID19 ("Narodne novine", broj 35/20.)
5. Odluka o uvođenju nužne mjere posebne organizacije hitne medicinske službe i sanitetskog prijevoza za vrijeme proglašene epidemije bolesti COVID19 ("Narodne novine", broj 35/20.)
6. Odluka o uvođenju nužne mjere posebne organizacije ustanova socijalne skrbi i drugih pružatelja socijalnih usluga za vrijeme proglašene epidemije bolesti COVID19 ("Narodne novine", broj 37/20.)
7. Odluka o posebnom načinu rada tržnica za vrijeme trajanja proglašene epidemije bolesti COVID-19 ("Narodne novine", br. 43/20., 51/20. i 62/20.)
8. Odluka o radnom vremenu i načinu rada u djelatnosti trgovine za vrijeme trajanja proglašene epidemije bolesti COVID-19 ("Narodne novine", br. 51/20., 62/20., 64/20. i 69/20.)
9. Odluka o načinu korištenja dječjih igrališta i otvorenih sportskih igrališta te načinu bavljenja rekreativnim sportom na otvorenom za vrijeme trajanja proglašene epidemije bolesti COVID-19 ("Narodne novine", broj 54/20.)
10. Odluka o mjerama za vozače teretnih vozila međunarodnog transporta za vrijeme proglašene epidemije bolesti COVID-19 ("Narodne novine", broj 55/20.)
11. Odluka o kontroli pridržavanja preporuke za sprječavanje zaraze bolešću COVID-19 u ugostiteljskoj djelatnosti noćnih klubova ( „Narodne novine“, broj 74/20.)
12. Odluka o nužnoj mjeri pojačane kontrole provođenja Upute za sprječavanje i suzbijanje epidemije COVID-19 za pružatelje socijalnih usluga u sustavu socijalne skrbi („Narodne novine“, broj 99/20.)
13. Odluka o uvođenju nužnih epidemioloških mjera za područje Virovitičko-podravske županije („Narodne novine“, br. 102/20.,106/20., 111/20. i 115/20.)
14. Odluka o uvođenju nužnih epidemioloških mjera za područje Općine Đulovac („Narodne novine“, br. 106/20., 108/20. i 115/20.)
15. Odluka o uvođenju nužnih epidemioloških mjera za područje Vukovarsko-srijemske županije („Narodne novine“, br. 106/20., 111/20. i 116/20.)
16. Odluka o nužnoj mjeri obveznog korištenja maski za lice ili medicinskih maski („Narodne novine“, broj 111/20.)
17. Odluka o uvođenju posebne organizacije rada za djelatnost trgovine koja se obavlja u prodavaonicama i trgovačkim centrima („Narodne novine“, br. 138/20., 2/21., 8/21., 14/21., 20/21., 26/21., 32/21., 40/21., 46/21., 52/21. i 58/21.)
18. Odluka o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja ("Narodne novine", broj 58/21.)
19. Odluka o načinu organizacije javnog prijevoza putnika radi sprječavanja širenja bolesti COVID-19 („Narodne novine“, br. 143/20., 2/21., 8/21., 14/21., 20/21., 26/21., 32/21., 40/21., 46/21. i 52/21.)
20. Odluka o uvođenju nužnih epidemioloških mjera za područje Istarske županije („Narodne novine“, br. 30/21., 38/21., 44/21., 47/21., 49/21. i 55/21.)
21. Odluka o privremenoj zabrani i ograničavanju prelaska preko graničnih prijelaza Republike Hrvatske („Narodne novine“, br. 32/21., 40/21., 46/21., 52/21., 58/21. i 61/21.)
22. Odluka o uvođenju nužnih epidemioloških mjera za područje Šibensko-kninske županije („Narodne novine“, br. 32/21., 40/21., 46/21. i 50/21.)
23. Odluka o uvođenju nužnih epidemioloških mjera za područje Grada Zagreba („Narodne novine“, br. 33/21., 40/21., 46/21. i 51/21.)
24. Odluka o uvođenju nužnih epidemioloških mjera za područje Zagrebačke županije („Narodne novine“, br. 37/21., 43/21., 47/21. i 53/21.)
25. Odluka o uvođenju nužnih epidemioloških mjera za područje Osječko-baranjske županije („Narodne novine“, br. 37/21., 43/21. i 49/21.)
26. Odluka o uvođenju nužnih epidemioloških mjera za područje Požeško-slavonske županije („Narodne novine“, broj 43/21.).
1. "Narodne novine", br. 79/07., 113/08., 43/09., 130/17., 114/18., 47/20. i 134/20. [↑](#footnote-ref-1)
2. [2] "Narodne novine", broj 50/20. [↑](#footnote-ref-2)
3. [3] "Narodne novine", broj 35/07. [↑](#footnote-ref-3)